Sultan Kedah kurnia Pangkat Kemuliaan kepada Che Puan Nur Julie

ALOR SETAR, 27 November- Sultan Kedah, Sultan Sallehuddin Sultan Badlishah berkenan mengurniakan Pangkat Kemurniaan Duli Yang Amat Mulia Tunku Puan Mahkota Kedah kepada Che Puan Nur Julie Ariff.Tunku Puan Mahkota Kedah dikurniakan gelaran ini selepas pernikahan baginda dengan Tunku Mahkota Kedah, Datuk Seri Tunku Shazuddin Ariff Sultan Sallehuddin. Setiausaha Kerajaan negeri Kedah, Datuk Norizan Khazali dalam kenyataannya berkata pengurniaan gelaran tersebut mengikut Perkara 30 Undang-undang Tubuh Kerajaan Negeri Kedah.

Tunku Shahzuddin Ariff Sultan Sallehuddin bersama isterinya Che Puan Nur Julie Ariff

Kurniaan Pangkat Kemuliaan Tunku Puan Mahkota Kedah berkuat kuasa hari ini.


Hayati prinsip kelima Rukun Negara ketika berkomunikasi dalam media sosial

(Sultan Sharafuddin Idris Shah bertitah pada Istiadat Pembukaan Konvokesyen Universiti Putra Malaysia (UPM) ke-46 sidang dua/BERNAMA)

SERDANG, 27 November- Sultan Selangor, Sultan Sharafuddin Idris Shah menitahkan para graduan agar terus menghayati prinsip kelima Rukun Negara iaitu kesopanan dan kesusilaan ketika berkomunikasi dalam media sosial.Baginda turut mengingatkan graduan supaya tidak memberi komen keterlaluan, dan mengeluarkan ayat-ayat berunsur fitnah, cacian atau hasad dengki."Kerana jika berlaku, boleh merosakkan pemikiran masyarakat khususnya generasi muda."Beta ingin menggesa para graduan dan bakal alumni supaya meneruskan sinergi dengan alma mater UPM, sebagai tanda syukur atas pengorbanan yang dicurahkan warga universiti bagi merealisasikan kejayaan anda pada hari ini," titah baginda. Sultan Sharafuddin yang juga merupakan Tuanku Canselor UPM, turut menyeru para graduan agar mempunyai intergriti, sekali gus menjadi warganegara bertanggungjawab dalam memajukan negara.

(Sultan Sharafuddin Idris Shah berkenan menyampaikan Ijazah Sarjana Muda kepada graduan pada Istiadat Pembukaan Konvokesyen Universiti Putra Malaysia (UPM) ke-46 sidang dua/BERNAMA)


Utamakan kos sara hidup rakyat - PM

(Datuk Seri Anwar ditemui selepas Majlis Solat Hajat, Kenduri Kesyukuran dan Doa Selamat di Masjid Ashabus Solihin)

KAJANG, 27 November- Amalkan penjimatan, elak guna peruntukan kerajaan bagi perbelanjaan tidak perlu.Perdana Menteri, Datuk Seri Anwar Ibrahim menegaskan menangani isu kos sara hidup rakyat perlu diutamakan dalam membelanjakan peruntukan kerajaan.Beberapa langkah kadar segera akan diputuskan dalam Mesyuarat Khas Majlis Tindakan Sara Hidup Negara 2022 esok, bagi menangani isu tersebut. "Apa kereta yang ada itu saya ambil dan itu syaratnya tidak ada pembelian baharu daripada Pejabat Perdana Menteri. Mereka sebut seumpamanya karpet itu ada sikit pecah tu tidak mengapa kita baiki sikit, cukup jangan beli yang baharu. Ini sebagai mesej untuk semua pimpinan jabatan yang lain supaya ingat dalam keadaan sekarang kita patut mulakan budaya baharu," kata Anwar kepada media selepas Majlis Solat Hajat, Kenduri Kesyukuran dan Doa Selamat di Masjid Ashabus Solihin, di sini.

(Datuk Seri Anwar pada Majlis Solat Hajat, Kenduri Kesyukuran dan Doa Selamat di Masjid Ashabus Solihin)


(Datuk Seri Anwar Ibrahim semasa memulakan tugas secara rasmi di Perdana Putra/BERNAMA)

KUALA LUMPUR, 27 November- Malaysia berhasrat untuk terus meneroka cara memperkukuh hubungan dua hala dengan Somalia bagi merealisasikan perkara yang saling menguntungkan kedua-dua negara.Perdana Menteri, Datuk Seri Anwar Ibrahim berkata demikian ketika membalas ucapan tahniah daripada Presiden Somalia, Hassan Sheikh Mohamud atas pelantikan beliau sebagai Perdana Menteri ke-10.Ketika mengucapkan tahniah, Presiden Somalia itu turut menyatakan hasrat untuk memperkukuh hubungan dua hala Malaysia-Somalia.

“Terima kasih Presiden @HassanSMohamud atas ucapan anda. MaIaysia juga berhasrat untuk memperkukuh hubungan dengan Somalia bagi merealisasikan perkara yang saling menguntungkan kedua-dua negara,” menerusi hantaran di akaun Twitter.

Datuk Seri Anwar, 75, mengangkat sumpah jawatan sebagai Perdana Menteri di hadapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Istana Negara pada Khamis.

(Datuk Seri Anwar Ibrahim berkata Malaysia, Somalia mahu perkukuh hubungan dua hala/FB Anwar Ibrahim)


PM Lee pelawa Anwar melawat Singapura

(Perdana Menteri Singapura, Lee Hsien Loong)

SINGAPURA, 25 November- Perdana Menteri Singapura Lee Hsien Loong mempelawa rakan sejawatannya dari Malaysia Datuk Seri Anwar Ibrahim untuk melawat republik itu tidak lama lagi.“Saya mengundang PM Anwar untuk melawat Singapura tidak lama lagi. Saya berharap dapat bekerjasama dengan beliau dan kerajaan baharu untuk mengukuhkan lagi hubungan dua hala,” kata Lee dalam kemas kini tarbarunya di Facebook hari ini.Lee berkata beliau sudah bercakap dengan Anwar hari ini dan mengucapkan tahniah kepada pemimpin itu yang telah mengangkat sumpah sebagai Perdana Menteri Malaysia ke-10.“Saya mengenali Datuk Seri Anwar selama beberapa dekad. Kali terakhir kami bertemu di Singapura pada 2018, ketika beliau menyampaikan ucapan mengenai kepentingan hubungan dua hala antara Singapura dan Malaysia di Sidang Kemuncak Singapura,” tulisnya.Beliau turut memuat naik gambar beliau dan Anwar pada 2018.“Sesungguhnya, Singapura dan Malaysia adalah rakan kongsi rapat. Negara kita berkongsi persahabatan yang telah sekian lama terjalin, disokong oleh hubungan sejarah, budaya dan interpersonal yang kukuh."Banyak lagi yang boleh dilaksanakan untuk meningkatkan hubungan dua hala demi faedah bersama," tulis Lee.Lee juga sudah mengutus perutusan tahniah kepada Anwar selepas pengerusi Pakatan Harapan itu mengangkat sumpah sebagai perdana menteri baharu di Istana Negara pada Khamis.- BERNAMA


'Hari ini saya kerja' - Anwar

(Anwar memulakan tugas rasmi sebagai Perdana Menteri hari ini/BERNAMA)

PUTRAJAYA, 25 November- Perdana Menteri, Datuk Seri Anwar Ibrahim tiba di Bangunan Perdana Putra, di sini bagi memulakan tugasnya secara rasmi di Pejabat Perdana Menteri, pagi tadi.Ketibaan Anwar di sini pada pukul 9.00 pagi disambut oleh Ketua Setiausaha Negara, Tan Sri Mohd Zuki Ali dan Timbalan Ketua Setiausaha Kanan Jabatan Perdana Menteri, Datuk Sollehuddin Alyubi Zakaria.Turut hadir pada sesi itu ialah Ketua Polis Negara, Tan Sri Acryl Sani Abdullah Sani, Panglima Tentera Darat, Jeneral Tan Sri Zamrose Mohd Zain, Ketua Pengarah Perkhidmatan Awam, Datuk Seri Mohd Shafiq Abdullah dan Peguam Negara, Tan Sri Idrus Harun.Perdana Menteri kemudian diiringi pegawai-pegawai kanan kerajaan ke mesin pengimbas kad perakam waktu sebagai tanda bermulanya tugas beliau sebagai Perdana Menteri Ke-10.Sejurus selesai mengimbas kad perakam waktu, Anwar terus bergerak ke ruang pejabat Perdana Menteri untuk menandatangani buku selamat datang dan selamat bertugas.Terdahulu, Anwar yang mengenakan baju Melayu berwarna merah jambu sempat menyapa petugas media yang berkumpul di luar rumahnya sejak awal pagi tadi."Hari ini saya kerja," kata Perdana Menteri ringkas sebelum meninggalkan kediaman pada pukul 9.28 pagi.Isteri beliau, Datuk Seri Dr Wan Azizah Wan Ismail turut kelihatan sedang menemani Anwar sebelum menjalani hari pertamanya sebagai Perdana Menteri.Semalam, Anwar, 75, mengangkat sumpah sebagai Perdana Menteri Ke-10 selepas mendapat perkenan Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah.

(Anwar mengimbas kad perakam waktu pada mesin elektronik pada hari pertama beliaumemulakan tugas di pejabatnya di Perdana Putra/BERNAMA)


PM10 mula tugas

(Datuk Seri Anwar menandatangani buku khas dan buku selamat bertugas)

PUTRAJAYA, 25 November- Datuk Seri Anwar Ibrahim, memulakan tugas rasmi sebagai Perdana Menteri hari ini.Beliau tiba di Bangunan Perdana Putra pada pukul 9.00 pagi, disambut Ketua Setiausaha Negara, Tan Sri Mohd Zuki Ali.Sebelum memasuki pejabat, Datuk Seri Anwar mengimbas kad perakam waktu dan mengaminkan bacaan doa yang dipimpin Pegawai Integriti Jabatan Perdana Menteri, Muhd Redza Ahmad.Turut Hadir pada sesi tersebut, Ketua Polis Negara, Tan Sri Acryl Sani Abdullah Sani, Panglima Tentera Darat, Jeneral Tan Sri Zamrose Mohd Zain, Ketua Pengarah Perkhidmatan Awam, Datuk Seri Mohd Shafiq Abdullah dan Peguam Negara, Tan Sri Idrus Harun.Selepas memasuki pejabatnya, beliau menandatangani buku khas dan buku selamat bertugas.Datuk Seri Anwar, 75 tahun, mengangkat sumpah jawatan sebagai Perdana Menteri kesepuluh di hadapan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, di Istana Negara, semalam.Al-Sultan Abdullah memberi perkenan pelantikan tersebut selaras dengan Perkara 40(2)(a) dan Perkara 43(2)(a) Perlembagaan Persekutuan.

(Datuk Seri Anwar mengimbas kad perakam)


Jawatan TPM perlukan perbincangan lanjut, BN atau GPS - PM

KAJANG, 24 November - Jawatan Timbalan Perdana Menteri bakal diisi wakil daripada Barisan Nasional (BN) atau Gabungan Parti Sarawak (GPS).Bagaimanapun Perdana Menteri, Datuk Seri Anwar Ibrahim memberitahu bahawa perkara berkenaan belum diputuskan lagi dan memerlukan perbincangan lanjut.“Oleh kerana Perdana Menteri daripada Pakatan Harapan (PH), maka timbalannya pula adalah daripada komponen kuat lain iaitu BN atau blok Sabah dan Sarawak iaitu GPS. Apabila saya sudah putuskan kelak, saya akan maklumkan," kata Anwar dalam sidang medianya hari ini, di sini.

Sementara itu, Anwar Ibrahim menegaskan bahawa kerajaan pimpinannya memberi jaminan melindungi hak orang Melayu dan kedudukan Islam serta kedudukan Raja-Raja Melayu."Kerajaan akan mendukung hak orang Melayu dan kedudukan Islam yang termaktub di bawah Perlembagaan Persekutuan," tambahnya.Terdahulu, Pengerusi Pakatan Harapan itu selesai mengangkat sumpah sebagai Perdana Menteri Ke-10 di Istana Negara selepas mendapat perkenaan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.Pelantikan berkenaan menamatkan kemelut politik yang melanda negara pasca Pilihan Raya Umum Ke-15 (PRU15) selepas tiada gabungan parti politik meraih kemenangan dengan majoriti mudah.


MOTAC sasar 15.6 juta pelancong untuk tahun hadapan

KUALA LUMPUR, 25 November - Kementerian Pelancongan, Seni dan Budaya Malaysia (MOTAC) melalui Tourism Malaysia menyasarkan kemasukan 15.6 juta pelancong dengan RM120.4 bilion pendapatan pelancongan, tahun depan.Ketua Setiausaha Kementerian MOTAC, Datuk Saraya Arbi berkata pihaknya optimis mencapai sasaran ketibaan 9.2 juta pelancong tahun ini dengan pendapatan pelancongan sebanyak RM90.5 bilion."Sasaran kita pada tahun ini adalah lebih kurang 9 juta..'im talking about foreign tourism' dengan pendapatan RM90.5 bilion, tetapi sehingga September kita telah capai.. pelancong yang datang adalah 5.5 juta," kata Saraya di sini,Dalam perkembangan sama, MOTAC juga mungkin akan menganjurkan kembali Tahun 'Visit Malaysia' pada 2025 selepas ia dibatalkan pada 2020."Bagaimanapun ia sangat bergantung kepada apa yang berlaku pada masa akan datang, dan terkini 2025," katanya.

(Saraya ditemui media selepas menghadiri Majlis Apresiasi Media Tourism Malaysia 2022dan Penyampaian Hadiah Tourism Malaysia Media Explore Race 2022)

Tourism Malaysia membawakan persembahan kabaret dan medley lagu kempen promosi Tourism Malaysia di bawah koordinasi Artis Tari Istana Budaya serta penampilan artis jemputan popular, Ernie Zakri dan Khai Bahar.Turut diadakan majlis penyampaian hadiah bagi pemenang pertandingan Tourism Malaysia Media Explore Race (TOMER) 2022 yang melibatkan penyertaan 88 media tempatan dan antarabangsa, berlangsung sejauh lebih 300 kilometer dari Putrajaya ke Gopeng, Perak .Kali terakhir Tourism Malaysia menganjurkan majlis penghargaan media ialah pada penghujung 2019.


Usul percaya PM dibentang dalam Sidang Dewan Rakyat bulan depan

KAJANG, 25 November-  Usul undi percaya akan dibentangkan dalam Persidangan Parlimen ke-15, iaitu yang pertama bawah kerajaan pimpinan Perdana Menteri, Datuk Seri Anwar Ibrahim pada 19 Disember ini.

“Usul pertama selain daripada angkat sumpah adalah usul daripada kerajaan iaitu undi percaya."Jadi tidak timbul keresahan kita tentang keabsahan yang ada,” kata Anwar dalam sidang media pertamanya sebagai Perdana Menteri ke-10 di Kajang.“Soal kestabilan tidak sepatutnya berbangkit,” katanya.Selain Pakatan Harapan (PH), beliau turut mendapat sokongan Ahli Parlimen daripada Barisan Nasional (BN), Gabungan Parti Sarawak (GPS), Warisan, Parti Ikatan Demokratik Malaysia (MUDA), Parti Bangsa Malaysia (PBM) dan Bebas.


Anwar umum tolak gaji Perdana Menteri

KAJANG, 24 November - "Saya memilih untuk menolak gaji Perdana Menteri."Demikian kenyataan yang diumumkan Datuk Seri Anwar Ibrahim dalam sidang media pertamanya sebagai Perdana Menteri.Bagaimanapun, beliau tidak memaklumkan pemotongan itu berkuat kuasa dalam tempoh berapa lama.Perkara itu akan dilakukan kerana memahami keperitan dan kepayahan rakyat yang terpaksa meneruskan hidup dalam keadaan ekonomi tidak menentu.“Saya sudah umumkan bahawa langkah pertama untuk memulihkan keyakinan rakyat supaya tidak melihat negeri tanpa mengira agama atau memikirkan gaji, maka saya memilih menolak gaji Perdana Menteri,” katanya dalam sidang akhbar pertamanya selepas dilantik sebagai Perdana Menteri Ke-10 di Sungai Long Golf & Country Club di sini, hari ini.Tambahnya, pemulihan ekonomi dan integriti akan menjadi fokus utama pentadbirannya selain memberikan jaminan bahawa tiada rakyat yang akan dipinggirkan di bawah kerajaan pimpinannya.Beliau turut menegaskan bahawa dirinya tidak akan berkompromi terhadap isu rasuah dan penyelewengan kuasa.

(Perdana Menteri, Datuk Seri Anwar Ibrahim berkata demikian dalam sidangmedia pertamanya di Sungai Long Golf & Country Club, Kajang)


Perbincangan Khas Raja-Raja Melayu, selesai kemelut pelantikan PM

KUALA LUMPUR, 24 November - Lapan Raja-Raja Melayu selesai mengadakan perbincangan khas selepas bersidang selama dua jam bagi membincangkan isu pembentukan kerajaan baharu, di Istana Negara hari ini.  Mesyuarat berkenaan berakhir kira-kira pukul 1.00 tengah hari.  Sebelum itu, Sultan Johor, Sultan Ibrahim Sultan Iskandar dan Yang di-Pertuan Besar Negeri Sembilan, Tuanku Muhriz Tuanku Munawir berangkat pulang terlebih dahulu pada pukul 12.00 tengah hari.  Keberangkatan pulang Raja-Raja Melayu yang lain disusuli Sultan Terengganu, Sultan Mizan Zainal Abidin, Sultan Selangor, Sultan Sharafudin Idris Shah dan Sultan Perak, Sultan Nazrin Muizzuddin Shah bermula pukul 1.00 tengah hari.  Seterusnya Sultan Kedah, Al-Aminul Karim Sallehuddin Sultan Badlishah, Raja Muda Perlis, Tuanku Syed Faizuddin Putra Jamalullail pula berangkat pulang.  Pemangku Raja Pahang, Tengku Hassanal Ibrahim Alam Shah merupakan raja terakhir yang berangkat meninggalkan istana sebelum pintu pagar utama istana negara ditutup pada pukul 1.10 tengah hari.

(Persidangan Raja-Raja Melayu yang berlangsung hari ini/Foto Istana Negara)


PM10: Anwar Ibrahim selesai angkat sumpah di Istana Negara

KUALA LUMPUR, 24 November- Ahli Parlimen Tambun, Datuk Seri Anwar Ibrahim selesai mengangkat sumpah sebagai Perdana Menteri Malaysia Ke-10 di Dewan Singgahsana Kecil, Istana Negara, petang ini.Istiadat Pengurniaan Suratcara Pelantikan dan Istiadat Mengangkat Sumpah Jawatan dan Setia serta Sumpah Simpan Rahsia itu disempurnakan oleh Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Hajah Azizah Aminah Maimunah Iskandariah.Istiadat mengangkat sumpah jawatan Perdana Menteri Ke-10 oleh Anwar Ibrahim selesai pada pukul 5.16 petang.Antara yang hadir menyaksikan upacara itu ialah Ketua Setiausaha Negara Tan Sri Mohd Zuki Ali, Ketua Polis Negara, Tan Sri Acryl Sani Abdullah Sani dan Panglima Angkatan Tentera (PAT), Jeneral Tan Sri Affendi Buang.Selain itu, turut kelihatan ialah Pengerusi Barisan Nasional, Datuk Seri Ahmad Zahid Hamidi dan Timbalan Pengerusi Pakatan Harapan Rafizi Ramli.Anwar, 75, dilantik sebagai Perdana Menteri selaras dengan Perkara 40(2) dan Perkara 43(2)(a) Perlembagaan Persekutuan susulan Pilihan Raya Umum Ke-15 (PRU15).Pelantikan tersebut berikutan perkenan Seri Paduka Baginda selepas mempengerusikan Perbincangan Khas Raja-Raja Melayu, pagi tadi.Anwar dijadual akan mengadakan sidang media pertama sebagai Perdana Menteri Ke-10 di Sungai Long Club House, Kajang, petang ini.


Perbincangan Khas Raja-Raja Melayu esok tentukan PM ke-10

KUALA LUMPUR, 23 November- Satu Perbincangan Khas Raja-Raja Melayu akan diadakan esok, bertujuan untuk Seri Paduka Baginda Yang di-Pertuan Agong, Al Sultan Abdullah Ri'ayatuddin Al Mustafa Billah Shah mendapatkan pandangan Duli-duli Yang Maha Mulia Raja-Raja Melayu bagi membantu baginda membuat keputusan demi kepentingan negara dan kesejahteraan negara dan rakyat. “Seri Paduka Baginda telah menitah perkenan untuk Istana Negara menganjurkan satu Perbincangan Khas Raja-Raja di Istana Negara esok, Khamis 24 November 2022,” menurut kenyataan Datuk Pengelola Bijaya Diraja, Datuk Seri Ahmad Fadil Shamsuddin yang dikeluarkan awal petang ini.Terdahulu, Seri Paduka Baginda telah berkenan menerima menghadap wakil-wakil Barisan Nasional (BN) dan Gabungan Parti Sarawak (GPS) secara berasingan.Sesi menghadap itu adalah lanjutan daripada sesi menghadap ketua gabungan Pakatan Harapan (PH) dan Perikatan Nasional (PN) pada petang semalam.Proses tersebut dilaksana selaras dengan Perkara 43(2) Perlembagaan Persekutuan bagi membuat keputusan dalam melantik seorang ahli Dewan Rakyat yang mendapat kepercayaan majoriti ahli Dewan Rakyat sebagai Perdana Menteri ke-10.Seri Paduka Baginda turut menyeru seluruh rakyat dan semua pihak terus bertenang sehingga proses pembentukan kerajaan selesai.

(Yang di-Pertuan Agong, Al Sultan Abdullah Ri'ayatuddin Al Mustafa Billah Shah sempatmeluangkan masa bersama pengamal media yang berkampung di perkarangan luar Istana Negara)


Hari ke lima pasca PRU15, Istana Negara terus menjadi tumpuan

KUALA LUMPUR, 24 November - Istana Negara hari ini terus menjadi tumpuan utama pengamal media tempatan dan antarabangsa susulan perkembangan mutakhir politik negara.Memasuki hari ke lima pasca PRU15, masih tiada gabungan parti politik yang mempunyai jumlah kerusi dewan rakyat yang mencukupi untuk membentuk sebuah kerajaan.Pakatan Harapan (PH) mempunyai 82 kerusi diikuti Perikatan Nasional (PN), 73 Kerusi dan Barisan Nasional (30) kerusi dimana jumlah kerusi dewan rakyat yang diperlukan untuk membentuk kerajaan adalah sekurang-kurangnya 112 kerusi.

Selain itu, beberapa pertemuan dan perbincangan melibatkan pimpinan parti politik yang mempunyai jumlah kerusi dewan rakyat yang terbanyak juga setakat ini tidak membuahkan hasil dalam membentuk sebuah kerajaan campuran mahupun kerajaan perpaduan.Justeru, Yang Di-Pertuan Agong, Al Sultan Abdullah Ri'Ayatuddin Al- Mustafa Billah Shah hari ini berkenan mengadakan Perbincangan Khas Raja-Raja Melayu bagi mendapatkan pandangan Raja-Raja Melayu berhubung pembentukan kerajaan baharu.Perbincangan khas tersebut akan bermula kira-kira pukul 10.30 pagi ini.Kira-kira 100 pengamal media sudah mula berkumpul di perkarangan pintu satu, istana negara sejak pukul 8.00 pagi tadi bagi membuat liputan perbincangan khas tersebut.


Anwar Perdana Menteri ke-10, angkat sumpah petang ini

KUALA LUMPUR, 24 November- Seri Paduka Baginda Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah memberi perkenan untuk melantik Ahli Parlimen Tambun, Datuk Seri Anwar Ibrahim sebagai Perdana Menteri Malaysia ke-10.Menurut kenyataan Datuk Pengelola Bijaya Diraja Istana Negara, Dato' Seri Ahmad Fadli Shamsuddin, perkara itu diputuskan selepas memperhalusi titah, pandangan Duli-Duli Yang Maha Mulia Raja-Raja Melayu selaras dengan kuasa Baginda yang diperuntukkan di bawah Perkara 40(2)(a) dan Perkara 43(2)(a) Perlembagaan Persekutuan.

Keputusan itu juga selepas Baginda berangkat menghadiri dan mempengerusikan Perbincangan Khas Raja-Raja Melayu di Istana Negara yang berlangsung pada 11:00 pagi tadi."Seri Paduka Baginda telah berkenan mewasalkan kepada Duli-Duli Yang Maha Mulia Raja-Raja Melayu proses pelantikan Perdana Menteri baharu susulan daripada Pilihan Raya Umum ke-15 (PRU15) pada 19 November 2022 lepas," menurut kenyataan itu.Perbincangan khas itu adalah juga bertujuan bagi Seri Paduka Baginda mendapatkan pandangan Duli-Duli Yang Maha Mulia Raja-Raja Melayu untuk membolehkan Baginda membuat keputusan yang terbaik demi kepentingan dan kesejahteraan negara serta rakyat.

(Anwar Ibrahim dilantik Perdana Menteri ke-10/FB Anwar Ibrahim)

"Proses tersebut di atas adalah bagi membolehkan Seri Paduka Baginda membuat keputusan melantik seorang ahli Dewan Rakyat yang pada hemat Baginda mungkin mendapat kepercayaan majoriti ahli-ahli Dewan Rakyat sebagai Perdana Menteri selaras dengan Perkara 40(2)(a) dan Perkara 43(2)(a) Perlembagaan Persekutuan.Istiadat Pengurniaan Suratcara Pelantikan dan Istiadat Mengangkat Sumpah Jawatan dan Setia serta Sumpah Simpan Rahsia sebagai Perdana Menteri dijadualkan berlangsung pada pukul 5:00 petang ini di Istana Negara.

Dalam pada itu, Seri Paduka Baginda mengingatkan semua pihak bahawa yang menang tidak menang semua dan yang kalah tidak kalah semua.

"Justeru bagaikan biduk lalu, kiambang bertaut, hulurkan tangan antara satu dengan yang lain bagi merapatkan semula saf antara semua ahli-ahli Dewan Rakyat demi masa depan negara tercinta," kata kenyataan itu.

Tegas Baginda, bahawa negara ini umpama harta pusaka di mana para pemimpin adalah pemegang amanahnya. Harta pusaka ini perlu dijaga kerana ianya bakal diwarisi oleh generasi muda yang akan membawa negara terus ke mercu kejayaan.

Baginda turut berpesan kepada perdana menteri dan kerajaan baharu Baginda yang bakal dibentuk untuk mengambil resmi padi, semakin berisi semakin tunduk.

"Hakikatnya, rakyat jelata tidak wajar dibebankan dengan kemelut politik yang tiada kesudahan tatkala negara memerlukan sebuah kerajaan yang stabil untuk merancakkan lanskap ekonomi dan pembangunan negara," menurut kenyataan itu.

Ahli-ahli Dewan Rakyat yang telah dipilih oleh rakyat turut diingatkan supaya mempamerkan solidariti dengan memberikan keutamaan, komitmen yang tinggi dan perkhidmatan yang terbaik kepada rakyat.

Seri Paduka Baginda turut menzahirkan setinggi penghargaan atas sokongan berterusan Duli-Duli Yang Maha Mulia Raja-Raja Melayu dalam menyempurnakan tanggungjawab Baginda selaku Raja Berperlembagaan yang berteraskan keluhuran Perlembagaan Persekutuan dan Kedaulatan Undang-Undang.

Duli-Duli Yang Maha Mulia Raja-Raja Melayu turut menyokong pendirian Seri Paduka Baginda bagi pembentukan kerajaan yang stabil dengan secepat mungkin berikutan PRU15 menerusi proses yang penuh cermat dan teliti serta pemerhatian yang mendalam.


Imbas dan kenali PM ke-10, Datuk Seri Anwar Ibrahim

KUALA LUMPUR, 24 November- Lima hari selepas selesai pilihan Raya Umum ke-15 (PRU15) dan teka teki siapa yang bakal mengemudi Malaysia untuk penggal seterusnya, petang ini terjawab.

Ini apabila Istana Negara, menerusi kenyataan media, memaklumkan Seri Paduka Baginda Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah memberi perkenan untuk melantik Ahli Parlimen Tambun, Datuk Seri Anwar Ibrahim sebagai Perdana Menteri Malaysia ke-10.

Menurut kenyataan Datuk Pengelola Bijaya Diraja Istana Negara, Dato' Seri Ahmad Fadli Shamsuddin, perkara itu diputuskan selepas memperhalusi titah, pandangan Duli-Duli Yang Maha Mulia Raja-Raja Melayu selaras dengan kuasa Baginda yang diperuntukkan di bawah Perkara 40(2)(a) dan Perkara 43(2)(a) Perlembagaan Persekutuan.

Datuk Seri Anwar Ibrahim berumur 75 tahun, merupakan Presiden Parti Keadilan Rakyat (PKR) dan Pengerusi Pakatan Harapan (PH).

Anak jati Bukit Mertajam Pulau Pinang itu mempunyai pengalaman luas dalam bidang politik. Beliau pernah berkhidmat sebagai Timbalan Perdana Menteri ketika zaman pentadbiran Tun Dr Mahathir Muhammad dari tahun 1993 sehingga 1998.

Anwar melangkah ke alam persekolahan pada tahun 1954 di Sekolah Melayu Sungai Bakap, Pulau Pinang dalam aliran Bahasa Melayu. Pada tahun 1960, beliau meneruskan pendidikan di Kolej Melayu Kuala Kangsar MCKK, dan aktif dalam Persatuan Bahasa Melayu serta menjadi wakil pembahas dan pemidato.

Pada tahun 1968, Presiden PKR itu melanjutkan pelajaran di Universiti Malaya dalam bidang Pengajian Melayu (Sastera).

Anwar memulakan kerjayanya sebagai pengasas Angkatan Belia Islam Malaysia (ABIM) pada tahun 1972. Beliau juga pernah berkhidmat sebagai Presiden Majlis Belia Malaysia (MBM) dari tahun 1974 hingga 1982.

Kerjaya politik beliau bermula apabila menyertai Pertubuhan Kebangsaan Melayu Bersatu (UMNO) dan menyandang jawatan Ketua Pemuda sehingga tahun 1987.

Pengerusi Pakatan Harapan itu pernah dilantik sebagai Naib presiden UMNO pada 1987 dan seterusnya  dipilih sebagai Timbalan Presiden UMNO pada tahun 1990.

Anwar juga pernah berkhidmat sebagai Menteri Kebudayaan, Belia dan Sukan serta mengetuai Kementerian Pertanian Malaysia sebelum menjadi Menteri Pendidikan pada tahun 1986.

Pada tahun 1993, Beliau menjadi Timbalan Perdana Menteri dan kini kini beliau menyandang jawatan Ketua Parti Keadilan Rakyat.

Beliau merupakan satu-satunya warga Malaysia yang pernah tersenarai dalam 100 orang yang dikatakan paling berpengaruh di dunia oleh majalah Time pada tahun 2008.

Perdana Menteri ke-10 itu berkahwin dengan Datin Seri Dr. Wan Azizah Wan Ismail pada 26 Februari 1980 dan dikurniakan enam cahaya mata.

Untuk rekod, Dr Wan Azizah pernah menyandang jawatan Timbalan Perdana Menteri pada tahun 2018 bawah pentadbiran kerajaan Pakatan Harapan.


30 ahli Parlimen BN akan menghadap Agong esok

KUALA LUMPUR, 22 November-  Seramai 30 ahli Parlimen Barisan Nasional (BN) dititah menghadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah di Istana Negara, esok.Datuk Pengelola Bijaya Diraja Istana Negara, Datuk Seri Ahmad Fadil Shamsuddin berkata sesi menghadap secara individu itu dijadual berlangsung pada pukul 10.30 pagi.Titah itu susulan pertemuan lanjutan daripada sesi menghadap Baginda oleh ketua gabungan Pakatan Harapan (PH) dan Perikatan Nasional (PN) di Istana Negara, hari ini.

"Proses itu bertujuan agar Yang di-Pertuan Agong dapat membuat keputusan melantik seorang Ahli Dewan Rakyat yang pada hemat Baginda mungkin mendapat kepercayaan majoriti sebagai Perdana Menteri seperti diperuntukkan bawah Perkara 43(2)(a)Perlembagaan Persekutuan, katanya menerusi kenyataan yang dikeluarkan lewat petang tadi.Baginda juga menyeru dan menasihati seluruh rakyat agar bersabar dan bertenang sehingga proses pembentukan kerajaan dan Perdana Menteri baharu selesai."Rakyat diseru untuk bersama-sama mendoakan proses berkenaan dipermudahkan dan lancar demi kepentingan tanah air," menurut kenyataan itu lagi.


KUALA LUMPUR, 23 November- PDRM melancarkan sekatan jalan raya (SJR) di lokasi-lokasi strategik di setiap daerah di seluruh negara mulai semalam sehingga satu tarikh ditetapkan bagi menjamin tahap keselamatan dan ketenteraman awam.Kenyataan Ketua Polis Negara, Tan Sri Acryl Sani Abdullah Sani menyebut, pelaksanaan SJR itu sebahagian usaha PDRM untuk mencegah jenayah dijalankan secara penugasan 24 jam."Demi keselesaan pengguna jalan raya dan kelancaran lalu lintas, tiada halangan SJR akan dijalankan pada waktu puncak dan waktu siang."Orang ramai diminta memberikan kerjasama dalam mematuhi arahan yang diberikan ketika melalui SJR terutamanya di luar waktu puncak, menurut kenyataan itu.Masyarakat tidak perlu bimbang untuk menjalankan aktiviti harian dan PDRM memberi jaminan bahawa tahap keselamatan adalah terkawal.

(Tan Sri Acryl Sani memaklumkan Sekatan jalan raya dilaksana di lokasi strategik seluruh negara)


CYBERJAYA, 22 November- Orang ramai dinasihatkan agar berhemah dan menjauhkan diri daripada memberi pandangan yang berbaur kebencian membabitkan kaum dan agama.Pengerusi Interim Suruhanjaya Komunikasi dan Multimedia Malaysia (MCMC), Tan Sri Mohamad Salim Fateh Din dalam satu kenyataan berkata semua pihak harus menghormati keputusan pilihan raya dan pemilihan Perdana Menteri yang akan dibuat oleh Yang di-Pertuan Agong dengan hati terbuka.Sehubungan itu, MCMC akan terus membuat pemantauan bagi membendung penyebaran maklumat yang tidak sahih dan kenyataan bersifat jelik membabitkan unsur 3R iaitu Raja, Agama dan Kaum."Sebarang perkongsian kandungan bersifat palsu, jelik dan mengancam merupakan satu kesalahan bawah Seksyen 233 Akta Komunikasi dan Multimedia (AKM) 1998. "Sabit kesalahan boleh didenda maksimum RM50,000 atau penjara setahun atau kedua-duanya sekali," menurut kenyataan itu.Tindakan penguatkuasaan bersama Polis Diraja Malaysia (PDRM) akan diambil terhadap mereka yang terlibat berdasarkan aduan daripada orang awam mengikut peruntukan undang-undang sedia ada demi melindungi ketenteraman dan kepentingan masyarakat.Laporkan insiden atau kandungan yang bersifat hasutan, provokasi ataupun yang menghina kepada MCMC melalui portal Aduan MCMC di pautan https://aduan.skmm.gov.my/. Orang ramai juga boleh menyalurkan maklumat atau melaporkan berita palsu melalui pautan https://sebenarnya.my/salur/.

(Pengguna media sosial diingatkan tidak bangkitkan sentimen kebencian dan provokasi)


YDP Agong akan lantik PM ke-10 dalam masa terdekat

(Yang di-Pertuan Agong Al-Sultan Abdullah Ri’ayatuddin Al-Mustafa Billah Shah)

KUALA LUMPUR, 22 November- Yang di-Pertuan Agong Al-Sultan Abdullah Ri’ayatuddin Al-Mustafa Billah Shah akan membuat keputusan mengenai pelantikan Perdana Menteri ke-10 dalam masa terdekat.Seri Paduka menyeru rakyat supaya menerima apa sahaja keputusan berkaitan pelantikan tersebut serta pembentukan kerajaan baharu kelak."Marilah bersama terima keputusan rakyat, terima keputusan wakil-wakil rakyat dan terima keputusan Yang di-Pertuan Agong. Sila rasional dan kita perlu teruskan, kita perlu bergerak ke hadapan untuk negara kita yang tercinta ini. Biar saya buat keputusan dalam masa terdekat," titah Al-Sultan Abdullah ketika berkenan mencemar duli bertemu pemberita di hadapan Pintu 2, Istana Negara di sini.

(Yang di-Pertuan Agong berkenan mencemar duli menyantuni pengamal media yang berkampung di hadapan pintu 2 Istana Negara/BERNAMA))


Penjawat awam Terengganu diminta fokus tanggungjawab

KUALA TERENGGANU, 22 November- Penjawat awam di Terengganu diingatkan bertenang dan fokus kepada tanggungjawab serta perkhidmatan mereka kepada kerajaan sedia ada 'Government of the Day', sementara menunggu kepimpinan kerajaan pusat baharu.Setiausaha Kerajaan Negerinya, Tengku Seri Bijaya Raja Datuk Tengku Farok Hussin Tengku Abdul Jalil berkata tugas penjawat awam negeri itu tetap sama walaupun kerajaan negeri bawah pimpinan PAS menjadi negeri pembangkang atau sebaliknya.

"Kita bekerja seperti biasa dan perlu pegang prinsip itu. Jika kerajaan negeri bertukar menjadi pembangkang, kita mengharapkan hubungan baik antara semua pihak agar semua urusan dipermudahkan," katanya kepada pemberita selepas menyempurnakan Majlis Anugerah Persada Inovasi Terengganu 2020.Pada majlis tersebut, tujuh kakitangan daripada kumpulan VCLEAN Majlis Daerah Marang diumumkan sebagai pemenang Anugerah Emas membawa pulang Piala Pusingan Setiausaha Kerajaan Negeri Terengganu.  Kemenangan tersebut hasil inovasi reka cipta yang digunakan oleh jengkaut yang boleh dilaras mengikut kelebaran longkang, bagi membersihkan saluran air. Daripada 22 kumpulan bertanding pada majlis tersebut VCLEAN menerima anugerah lima bintang dan membawa pulang wang tunai bernilai lebih RM13,000.


Tiada sokongan majoriti, ketua gabungan PH - PN dititah menghadap Agong

(Yang di-Pertuan Agong berkenan mencemar duli menyantuni pengamal media yang berkampung di hadapan pintu 2 Istana Negara/BERNAMA)

KUALA LUMPUR, 22 November- Seri Paduka Baginda Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah menitah perkenan untuk ketua-ketua gabungan Pakatan Harapan dan Perikatan Nasional menghadap pada pukul 4.30 petang ini di Istana Negara.

Menurut kenyataan Datuk Pengelola Bijaya Diraja Istana Negara, Datuk Seri Ahmad Fadil Shamsuddin, titah itu dikeluarkan berikutan tiada ahli Dewan Rakyat yang mendapat kepercayaan majoriti mudah untuk dilantik sebagai Perdana Menteri seperti diperuntukkan bawah perkara 43(2)(a) Perlembagaan Persekutuan.

“Kendatipun begitu, setelah dipersembahkan hasil pengesahan calon-calon Perdana Menteri, adalah didapati bahawa tiada ahli Dewan Rakyat yang mendapat kepercayaan majoriti mudah untuk dilantik sebagai Perdana Menteri seperti diperuntukkan,” menurut kenyataan itu.

Kenyataan sama menyatakan bahawa Istana Negara sudah menerima pemakluman berkenaan gabungan parti-parti politik pasca Pilihan Raya Umum ke-15 (PRU15) bagi pembentukan kerajaan baharu daripada ketua parti-parti dan ketua gabungan parti-parti politik yang mempunyai jumlah kerusi Parlimen yang banyak susulan keputusan PRU15.

“Bersama dengan pemakluman tersebut ketua parti-parti politik dan ketua gabungan parti-parti politik berkenaan turut mengemukakan pencalonan bakal Perdana Menteri Malaysia ke-10 kepada Istana Negara seperti mana yang telah diminta dengan kerjasama Yang di-Pertua Dewan Rakyat, Tan Sri Azhar Azizan Harun pada 20 November 2022.

Lanjutan daripada penerimaan pencalonan nama perdana menteri tersebut, proses pengesahan calon perdana menteri yang memperoleh kepercayaan majoriti ahli Dewan Rakyat telah dilaksanakan oleh KDYMM Seri Padukan baginda Yang di Pertuan Agong.

Proses itu bertujuan supaya Seri Paduka Baginda dapat membuat keputusan bagi melantik seorang ahli Dewan Rakyat yang pada hemat baginda mungkin mendapat kepercayaan majoriti ahli Dewan Rakyat sebagai Perdana Menteri seperti diperuntukkan Perlembagaan Persekutuan.


Sultan Johor kurnia DMIJ kepada empat individu

JOHOR BAHRU, 22 November- Sultan Johor, Sultan Ibrahim Sultan Iskandar berkenan mengurniakan Darjah Sultan Ibrahim Johor Yang Amat Disanjungi Pangkat yang Kedua, Dato Mulia Sultan Ibrahim Johor (DMIJ) kepada empat individu sempena Ulang Tahun Keputeraan Baginda, hari ini.  DMIJ yang membawa gelaran Datuk dikurnia kepada Duta Besar Malaysia di Korea Selatan, Datuk Lim Juay Jin dan Ketua Unit Penjagaan Luka Jabatan Perubatan Hospital Kuala Lumpur, Profesor Datuk Dr. Harikrishna K.R. Nair. Turut dikurniakan DMIJ, Ahli Penasihat Jumaah Majlis DiRaja Johor, Profesor Datuk Dr Kassim Thukiman dan Ketua Pegawai Eksekutif Kumpulan Prasarana Rakyat Johor, Datuk Lukman Abu Bakar.  Majlis pengurniaan darjah berlangsung di Balai Mengadap Istana Bukit Serene, Johor Bahru.

(Sultan Johor, Sultan Ibrahim bersama penerima SIJ)

Sultan Ibrahim turut berkenan mengurniakan Darjah Sultan Ibrahim Johor Yang Amat Disanjungi Pangkat Ketiga Setia Mulia Sultan Ibrahim Johor (SIJ) kepada sembilan individu.  Penerima ialah Juruiring Tentera Sultan Johor, Kolonel Mohd Shawal Arbanyin; Juruiring Polis Sultan Johor, ASP Mohd Irwan Rasul dan Juruiring Tentera Sultan Johor Leftenan Komander Bakhri Shah Abdullah.  Turut dikurnia SIJ ialah Pengurus Besar (Pembangunan Hartanah) YPJ Holdings, Nor Azleena Abdul Rahman; Ketua Pegawai Eksekutif Invest Johor Zarina Abdul Kadir; Setiausaha Bahagian Pengurusan Sumber Manusia Pejabat Setiausaha Kerajaan Johor, Ahmad Nazir Mohd Nasir dan Ketua Pegawai Eksekutif Perbadanan Pengangkutan Awam Johor Abdul Malik Ismail.  Selain Ketua Penolong Pengarah Bahagian Dakwah Jabatan Agama Islam Negeri, Mohd Zamri Kambari dan Setiausaha Pertama Kedutaan Besar Malaysia, Korea Selatan, Muhammad Haidas Muhammad Sharif Song.


Jumlah penduduk terjejas banjir di lima daerah di Perak sedikit berkurang

KUALA LUMPUR, 22 November- Jumlah penduduk di lima daerah yang terjejas banjir sedikit menurun kepada 756 orang setakat pukul 2.28 petang, berbanding 780 pagi tadi.Berdasarkan portal InfoBencanaJKM, kesemua penduduk daripada 217 keluarga itu ditempatkan di sembilan pusat pemindahan sementara (PPS).Daerah terlibat ialah Hilir Perak, Manjung, Perak Tengah, Kerian serta Larut, Matang dan Selama.Hilir Perak melibatkan PPS Sekolah Menengah Kebangsaan (SMK) Abdul Rahman Talib, menempatkan seramai 68 penduduk terjejas dan Dewan Serbaguna kampung Padang Tembak (171) orang.Manakala di Manjung, 188 berlindung di Sekolah Rendah Agama Rakyat Padang Serai (183) dan Sekolah Menengah Raja Shahriman, (74 penduduk).

PPS di Perak Tengah pula, SMK Layang-Layang Kiri menempatkan (46), Sekolah Kebangsaan (SK) Titi Gantong (75) dan SK Layang-Layang Kiri, (101).Di Kerian, hanya SK Alor Pongsu dibuka, menempatkan 20 orang.Larut, Matang dan Selama pula seramai 18 penduduk ditempatkan di Sekolah Rendah Agama Rakyat Imam Syafie.


Banjir: Penduduk terjejas di enam negeri berkurangan

KUALA LUMPUR, 21 November- Seramai 1,242 penduduk terjejas banjir masih ditempatkan di Pusat Pemindahan Sementara (PPS) di enam negeri, setakat pukul 9.00 pagi.Jumlah tersebut berkurangan berbanding semalam yang merekodkan 1642 orang.Menurut Info Bencana Jabatan Kebajikan Masyarakat (JKM), seramai 784 orang di Perak daripada 222 keluarga masih berada di sembilan PPS.Di negeri Selangor, jumlah penduduk terjejas banjir berkurang kepada 327 orang berbanding 400 orang pagi tadi.

(Salah sebuah PPS di Perak yang menempatkan penduduk terjejas banjir)

Mereka ditempatkan di sembilan PPS iaitu tiga di Kuala Selangor dan enam di Kuala Langat. Sementara itu, jumlah penduduk terjejas banjir di Johor kekal seramai 62 orang ditempatkan di tiga PPS.Di Melaka, 11 orang penduduk terjejas banjir masih berada daripada empat keluarga dari Kampung Pulau dan Kampung Belimbing masih berada di PPS Dewan JAPERUN Durian Tunggal.Manakala, di Pahang seramai 28 penduduk terjejas banjir di daerah Temerloh berada Dewan Sri Gading, Mentakab.


Lebih 450 penduduk terjejas banjir di tiga daerah Selangor

SHAH ALAM, 21 November- Sebanyak 13 Pusat Pemindahan Sementara (PPS) dibuka di Selangor.Menurut InfoBencanaBanjir, 493 penduduk daripada 141 keluarga terjejas banjir, dicatat setakat pukul 3.24 petang tadi.Daerah terlibat ialah Kuala Selangor, Sepang dan Kuala Langat.

PPS terlibat di Kuala Selangor membabitkan Sekolah Menengah Kebangsaan (SMK) Jeram dengan menempatkan 53 penduduk terjejas, Sekolah Kebangsaan (SK) Bandar Baru (89), Balairaya Blok Agh Sawah Sempadan (8) dan Dewan MDKS Bandar Baru Kuala Selangor,10 penduduk terjejas.Sementara di Sepang melibatkan Dewan Orang Ramai Taman Gemilang, 35 penduduk terjejas, Dewan Orang Ramai Dengkil (35), SMK Dengkil (39) dan Dewan MPKK Kampung Labu Lanjut.Manakala di Kuala Langat membabitkan Dewan Orang Ramai Kampung Bukit Changgang, 80 penduduk terjejas, Sekolah Rendah Agama Bukit Changgang (37), Balai Raya Koa Bukit Serdang (26), Balai Raya Koa Bukit Tadom (12) dan Balai Raya MPKK Seri Cheeding, empat penduduk terjejas.


Sarawak cadang peruntuk RM10 juta bagi Pejabat Perdagangan dan Pelancongan luar

KUCHING, 21 November- Kerajaan negeri Sarawak bercadang untuk memperuntukkan sejumlah RM10 juta kepada Pejabat Perdagangan dan Pelancongan Sarawak di Singapura (STATOS), serta penubuhan pejabat yang sama di Brunei dan Pontianak di Indonesia pada tahun depan.Semasa mengumumkannya hari ini, Premier Sarawak Tan Sri Abang Johari Tun Openg berkata penubuhan pejabat ini merupakan antara inisiatif yang berada di bawah teras strategik Bajet Negeri 2023 untuk mentransformasikan Sarawak menjadi sebuah ekonomi yang kompetitif. “Di peringkat antarabangsa, kerajaan negeri juga berusaha untuk menarik pelaburan dan pelancong asing menerusi penubuhan Pejabat Perdagangan dan Pelancongan Luar,” katanya semasa membentangkan belanjawan pada sidang Dewan Undangan Negeri (DUN) di sini, hari ini. Beliau berkata di bawah belanjawan ini, sejumlah RM7 juta akan diperuntukkan kepada InvestSarawak, pusat maklumat pelaburan sehenti untuk mempromosikan Sarawak di peringkat global bagi menarik pelaburan langsung asing.

(Premier Sarawak Tan Sri Abang Johari Tun Openg)

“Kerajaan negeri terus komited untuk mewujudkan iklim yang ideal bagi pelaburan menerusi dasar dan inisiatif menarik untuk meningkatkan keyakinan bagi pelabur tempatan dan juga asing,” katanya. Abang Johari berkata belanjawan juga akan memperuntukkan sebanyak RM18 bagi Dana Bantuan Khas, Kemudahan Bantuan dan Pemulihan Bersasar (TRRF) dan Pelan Jana Semula Ekonomi Negara (PENJANA) Tourism Fund (PTF) dan RM14 juta bagi Skim Pinjaman Industri Kredit Mikro dan Industri Kecil dan Sederhana Sarawak. Sebanyak RM7 juta lagi akan diperuntukkan di bawah program Graduan ke Arah Keusahawanan (GERAK), Usahawan Teknikal & Vokasional (USTEV) dan Transformasi Usahawan Desa Sarawak untuk membantu para graduan, lepasan sekolah dan usahawan luar bandar dengan kemahiran teknikal untuk memulakan dan mengembangkan perniagaan mereka. Beliau berkata sebanyak RM5 juta akan disuntik tahun depan ke dalam Program Digital Sarawak Go untuk membangunkan PKS celik digital di negeri ini dan membantu mereka memasarkan produk dan perkhidmatan mereka menerusi e-dagang.-BERNAMA


Polis terima 3,417 laporan kesalahan PRU15 di seluruh negara

KUALA LUMPUR, 21 November- Sebanyak 3,417 laporan diterima Polis Diraja Malaysia (PDRM) sepanjang Pilihan Raya Umum ke-15 (PRU15) bermula 4 November hingga pasca pilihan raya semalam.Menurut Pengarah Operasi PRU15 PDRM, Datuk Seri Hazani Ghazali, daripada jumlah itu, Kedah mencatatkan jumlah laporan kesalahan tertinggi."Kedah mencatat sebanyak 447 laporan, diikuti 433 laporan masing-masing di Selangor dan Pahang, Kelantan (429), Perak (334) serta Johor (299)," kata Hazani menerusi satu kenyataan.Sebanyak 508 kertas siasatan telah dibuka, 149 kes telah dirujuk kepada Timbalan Pendakwa Raya, enam telah dituduh dan empat individu dijatuhkan hukuman.

(Kedah mencatatkan jumlah laporan kesalahan tertinggi.)

Sementara itu, Hazani yang juga Pengarah Jabatan Keselamatan Dalam Negeri dan Ketenteraman Awam Bukit Aman berkata semalam, tujuh kertas siasatan telah dibuka dan satu tangkapan telah dibuat di Kedah melibatkan enam lelaki bersabit kertas siasatan bertarikh 19 November.Tangkapan dibuat mengikut Seksyen 9 Akta Kesalahan Pilihan Raya 1954 dan Seksyen 147 Kanun Keseksaan.


Rumah pangsa dalam pembinaan terbakar, punca masih disiasat

KUCHING, 21 November- Satu kebakaran dilaporkan membabitkan bangunan rumah pangsa di Jalan Tabuan Dayak.Menurut kenyataan media yang dikeluarkan Jabatan Bomba dan Penyelamat (JBPM), panggilan diterima pada pukul 10.33 pagi tadi. Kebakaran itu berlaku di bilik pam tingkat 12 dan memusnahkan keseluruhan bilik berkenaan.

(Kebakaran berlaku di bilik pam tingkat 12)

Seramai 30 anggota dari Balai Bomba Tabuan Jaya, Batu Lintang dan Petra Jaya diarahkan ke lokasi kejadian.  Operasi ditamatkan pada pukul 12:55 tengah hari.  Punca dan kerugian masih dalam siasatan.


Wanita warga asing jatuh dari tingkat lima pusat beli belah

SIBU, 21 November- Seorang wanita maut selepas dipercayai terjatuh dari tingkat lima sebuah pusat beli belah, di sini.Ketua Polis Daerah Sibu, Asisten Komisioner Zulkipli Suhaili ketika mengesahkan perkara tersebut berkata pihaknya menerima laporan kejadian itu kira-kira pukul 2.08 petang.Pasukan Siasatan daripada Bahagian Siasatan Jenayah Ibu Pejabat Daerah (IPD) Sibu telah ke lokasi kejadian dan mendapati mangsa terbaring di atas lantai bangunan tersebut.Hasil semakan, mangsa merupakan warga asing yang berusia lingkungan 40-an.

Mayat mangsa telah dihantar ke Hospital Sibu untuk tindakan lanjut dan kes diklasifikasikan sebagai mati mengejut. Zulkipli menasihati orang ramai agar tidak menyebarkan sebarang berita yang menimbulkan spekulasi berkaitan kes tersebut. Mereka yang mempunyai masalah tekanan emosi, kesunyian atau terfikir ingin membunuh diri boleh mendapatkan bantuan dengan menghubungi Befrienders Kuching di talian 082-242800.


Saarani Mohamad angkat sumpah MB Perak petang ini

IPOH, 21 November- Pengerusi Barisan Nasional (BN) Perak, Datuk Seri Saarani Mohamad akan mengangkat sumpah sebagai Menteri Besar Perak baharu di Istana Iskandariah, Kuala Kangsar, pukul 5.30 petang ini.Ahli Dewan Negara Perak, Tan Sri Annuar Zaini berkata ia selepas Sultan Perak, Sultan Nazrin Muizzuddin Shah memperkenan kerjasama Pakatan Harapan (PH) dan BN untuk membentuk kerajaan negeri yang baharu. "Dewan negeri akan segera bersidang meluluskan bajet, Duli Yang Maha Mulia perkenan istiadat angkat sumpah diadakan petang ini," katanya ketika ditemui pemberita di sini.

Terdahulu, Saarani telah menghadap Sultan Perak dan menyembah maklum persetujuan kedua-dua gabungan itu.  Kerjasama dua gabungan itu memperoleh sokongan 33 Ahli Dewan Undangan Negeri sekaligus melepasi majoriti mudah untuk membentuk kerajaan negeri.  Pada Pilihan Raya Umum ke-15, Perikatan Nasional berjaya memenangi 26 kerusi Dewan Undangan Negeri, Pakatan Harapan dengan 24 kerusi manakala BN dengan sembilan kerusi.


Agong titah rakyat Malaysia bersabar tunggu pembentukan kerajaan baharu

KUALA LUMPUR, 21 November- Yang di-Pertuan Agong Al-Sultan Abdullah Ri’ayatuddin Al-Mustafa Billah Shah meminta rakyat Malaysia agar bertenang dan bersabar, sementara menunggu pembentukan kerajaan baharu pasca-Pilihan Raya Umum ke-15 (PRU15).Seri Paduka bertitah pembentukan kerajaan Persekutuan yang baharu memerlukan sedikit masa lagi. "Harap bersabar, perlukan masa sikit, kena bersabar, banyak bertenang."Kerajaan ‘Caretaker’ masih lagi ada, masih berjalan seperti biasa," titah baginda ketika mencemar duli menyantuni pengamal media yang berkampung di hadapan pintu 2 Istana Negara, di sini hari ini.Seri Paduka juga bertitah agar segala perkembangan terkini mengenai pembentukan kerajaan Persekutuan baharu, hendaklah dirujuk kepada kenyataan yang dikeluarkan pihak Istana Negara. "Saya tidak akan buat kenyataan. Ikutlah kenyataan yang dikeluarkan oleh pihak Istana Negara," titah baginda.

(Al-Sultan Abdullah berkenan bertemu dan menyumbangkan makanan kepada pengamal media yang ‘berkampung’ di Pintu 2, Istana Negara/Foto BERNAMA)

Dalam kenyataan media terkini Istana Negara hari ini, Al-Sultan Abdullah berkenan untuk melanjutkan proses bagi ketua parti politik dan gabungan parti politik mengemukakan gabungan parti-parti politik bagi pembentukan kerajaan baharu dan calon Perdana Menteri, sehingga 2 petang esok.Semalam, Yang di-Pertuan Agong menitahkan semua ketua parti politik dan gabungan parti politik untuk memaklumkan kepada Istana Negara mengenai gabungan parti, dan menamakan calon Perdana Menteri yang dipersetujui untuk membentuk kerajaan baharu sebelum 2 petang, hari ini.PRU15 berakhir dengan situasi Parlimen tergantung, apabila tiada parti atau gabungan parti politik mendapat majoriti mudah untuk membentuk kerajaan Persekutuan.PRU15 pada 19 Nov menyaksikan gabungan parti antaranya Pakatan Harapan (PH) memperoleh 82 kerusi Parlimen, Perikatan Nasional (73), manakala Barisan Nasional (30).Majoriti mudah untuk membentuk kerajaan ialah 112 kerusi. -BERNAMA


Polis sedia hadapi pasca PRU15, tempoh pembentukan kerajaan - KPN

KUALA LUMPUR, 20 November - Polis Diraja Malaysia (PDRM) terus bersedia menghadapi fasa pasca Pilihan Raya Umum ke-15 (PRU15) dan tempoh pembentukan kerajaan dalam memastikan ketenteraman awam terjamin.Ketua Polis Negara, Tan Sri Acryl Sani Abdullah Sani turut mengingatkan agar tiada mana-mana pihak cuba menimbulkan perkara-perkara yang boleh menggangu-gugat keselamatan dan ketenteraman awam dalam tempoh pasca PRU15 ini.

“Semua elemen telah digerakkan untuk memastikan keselamatan awam terjamin,” katanya menerusi kenyataan.Tambah Acryl, PDRM akan mengambil tindakan tegas ke atas mana-mana pihak yang dikesan cuba mengancam tahap keselamatan negara.


Tan Sri Noh Omar letak jawatan sebagai Pengerusi UMNO Selangor

KUALA LUMPUR, 20 November - Bekas Ahli Parlimen Tanjung Karang, Tan Sri Noh Omar secara rasminya mengumumkan perletakan jawatannya sebagai Pengerusi Perhubungan UMNO Selangor.Ini selepas beliau hilang kepercayaan terhadap kepimpinan Presiden, Datuk Seri Dr Ahmad Zahid Hamidi.Beliau bagaimanapun masih Ahli Majlis Tertinggi (MKT) dan akan hadir ke mesyuarat yang diadakan namun tidak akan menghadiri Mesyuarat Biro Politik.

"Saya secara rasminya meletakkan jawatan sebagai Pengerusi Perhubungan UMNO Selangor, bukan sahaja Presiden tidak percaya pada saya tetapi saya pun sudah tidak percaya dengan kepimpinannya."Saya pun minta jika Presiden berjiwa besar dia patut letak jawatan seperti mana yang dilakukan oleh Datuk Seri Najib bila kalah dalam PRU14 dia dipaksa meletak jawatan," katanya kepada pemberita di Menara Dato' Onn, di sini.Dalam keputusan Pilihan Raya Umum Ke-15 (PRU15) yang diumumkan awal pagi tadi, Barisan Nasional (BN) dilaporkan hanya berjaya memperoleh 30 kerusi Parlimen iaitu jumlah kerusi lebih rendah berbanding dicapai mereka pada PRU14.


14 PPS dibuka di Selangor

SHAH ALAM, 20 November- 14 Pusat Pemindahan Sementara (PPS) dibuka di Selangor.Menerusi portal InfoBencanaBanjir, 1,050 penduduk terjejas daripada 275 keluarga berada di PPS setakat pukul 3.39 petang tadi.Daripada jumlah terbabit, 309 daripadanya melibatkan lelaki dewasa, manakala perempuan dewasa pula seramai 311 orang.

Seramai 223 kanak-kanak lelaki berada di pusat tersebut dan 174 pula membabitkan kanak-kanak perempuan.Daerah terlibat ialah Kuala Selangor, Sabak Bernam, Sepang dan Kuala Langat.


PAS sapu bersih 14 kerusi Parlimen, ikrar beri perkhidmatan terbaik kepada rakyat

KOTA BAHRU, 20 November - Perikatan Nasional (PN) Kelantan menyapu bersih kesemua 14 kerusi Parlimen, termasuk merampas tiga kerusi Parlimen yang dimiliki Barisan Nasional (BN) iaitu di Gua Musang, Ketereh dan Machang.Pengerusi PN Negeri, Datuk Ahmad Yakob berkata kemenangan besar itu menandakan gelombang luar biasa sekali gus berikrar akan memberi perkhidmatan terbaik kepada rakyat.

"Di kesempatan ini juga saya memohon dan menyeru kepada semua penyokong menyambut kemenangan ini dengan penuh syukur, penuh sabar, tidak menunjukkan suasana yang boleh menimbul kekeruhan dan sebagainya," katanya.Sementara itu di Terengganu, kemenangan PN di negeri itu dengan menyapu bersih kesemua kerusi Parlimen menterjemahkan tsunami anak muda yang mahu perubahan iklim politik negara.Pesuruhjaya Pas Terengganu, Datuk Husain Awang berkata anak muda kini beralih dan mahukan pentadbiran yang bersih serta stabil.

"Memberi satu motivasi kepada kita dan untuk meyakinkan kita untuk bekerja dengan lebih kuat dan berhati-hati dan waspada terhadap keyakinan yang ditunjukkan anak muda," katanya.Selain parlimen Marang yang merupakan kubu kuat PAS, turut mencatat majoriti lebih 40,000 undi adalah, Parlimen Kuala Terengganu.PAS turut merampas kembali kerusi Besut dan Hulu Terengganu. Terengganu menyaksikan pertandingan empat penjuru di semua kerusi parlimen kecuali Dungun dengan pertandingan lima penjuru.


GPS setuju bergabung dengan PN, BN dan GRS, bentuk kerajaan Persekutuan

KUCHING, 20 November - Gabungan Parti Sarawak (GPS) bersetuju untuk membentuk gabungan bersama Perikatan Nasional (PN), Barisan Nasional (BN) dan Gabungan Rakyat Sabah (GRS) bagi membentuk kerajaan Persekutuan.Pengerusinya, Tan Sri Abang Johari Tun Openg berkata keputusan itu dibuat demi mengukuhkan dan menstabilkan negara serta kesejahteraan rakyat.

"Demi untuk memastikan kesejahteraan rakyat terjamin dan ekonomi negara kita terpelihara, maka sebuah kerajaan yang stabil dan kuat haruslah dibentuk dengan kadar segera," katanya.Bercakap dalam sidang media khas di Kuching, beliau menjelaskan kepentingan negara adalah keutamaaan pada ketika ini dan bukannya meletakkan kepentingan parti. "Dunia dan negara kita bakal berhadapan dengan cabaran krisis ekonomi dan keadaannya dijangka akan menjadi lebih genting pada tahun hadapan," katanya.Abang Johari, yang juga Premier Sarawak berkata asas GPS untuk membentuk kerajaan gabungan itu adalah untuk menegakkan keluhuran perlembagaan Persekutuan dan Sarawak, Perjanjian Malaysia 1963 serta Laporan Jawatankuasa Antara Kerajaan. Katanya persetujuan GPS juga mengambil kira autonomi Sarawak dalam pembangunan pendidikan dan kesihatan serta kepentingan lain negeri itu.


Muhyiddin yakin dapat sokongan Ahli Dewan Rakyat untuk jadi PM ke-10

KUALA LUMPUR, 20 November - Pengerusi Perikatan Nasional (PN) Tan Sri Muhyiddin Yassin yakin beliau mempunyai sokongan yang mencukupi daripada Ahli Dewan Rakyat untuk dilantik sebagai Perdana Menteri ke-10 oleh Yang di-Pertuan Agong di bawah Perlembagaan Persekutuan.Muhyiddin berkata dalam pertemuan dengan Pengerusi Gabungan Parti Sarawak (GPS) Tan Sri Abang Johari Tun Openg dan Pengerusi Gabungan Rakyat Sabah (GRS) Datuk Seri Hajiji Noor hari ini, mereka telah menyatakan sokongan dan kepercayaan Ahli Dewan Rakyat daripada kedua-dua gabungan itu terhadap beliau.

“Beberapa orang Ahli Dewan Rakyat lain juga telah memberikan komitmen yang sama,” katanya menerusi kenyataan.Muhyiddin berkata perkara tersebut telah dilaporkan kepada Mesyuarat Majlis Tertinggi PN yang dipengerusikannya petang tadi.PRU15 semalam menyaksikan Pakatan Harapan (PH) memperoleh 82 kerusi Parlimen, PN (73), Barisan Nasional (30), GPS (22), GRS (enam), Parti Warisan (tiga) dan masing-masing satu kerusi untuk Parti Kesejahteraan Demokratik Masyarakat (KDM) dan Parti Bangsa Malaysia (PBM) selain dua calon Bebas yang menang.


Parti politik dengan jumlah kerusi yang banyak diminta segera serah nama calon PM kepada Istana Negara

KUALA LUMPUR, 20 November- Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah, menitahkan ketua parti politik dengan jumlah kerusi yang banyak memaklumkan kepada Istana Negara mengenai gabungan dipersetujui untuk membentuk kerajaan.Menurut Istana Negara, ketua parti dan ketua gabungan politik diminta mengemukakan nama calon Perdana Menteri, kepada Istana Negara sebelum pukul 2.00 petang esok. Titah dan keputusan Yang di-Pertuan Agong berkenaan pembentukan kerajaan baharu dan pelantikan Perdana Menteri, adalah muktamad.

Baginda turut menasihati rakyat serta ketua parti politik untuk akur, menghormati proses demokrasi dan menerima keputusan Pilihan Raya Umum ke-15 (PRU15) dengan tenang dan berlapang dada. Titah Baginda, negara memerlukan kerajaan yang stabil, berwibawa dan berintegriti untuk menjaga kemaslahatan rakyat dan memacu agenda kesejahteraan.


KUALA LUMPUR, 16 November- Kebawah Duli Yang Maha Mulia Seri Paduka Baginda Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah berkenan menerima menghadap Ketua Setiausaha Negara, Tan Sri Mohd Zuki Ali dan sembah taklimat berkenaan langkah persediaan menghadapi banjir oleh agensi-agensi kerajaan di Istana Negara, hari ini.Turut hadir, Ketua Polis Negara Tan Sri Acryl Sani Abdullah Sani, Ketua Pengarah Jabatan Pengairan dan Saliran Datuk Dr. Haji Md. Nasir Md. Noh, Timbalan Ketua Setiausaha Kanan Jabatan Perdana Menteri Datuk Sollehuddin Alyubi Zakaria, Ketua Pengarah Jabatan Bomba dan Penyelamat Malaysia Datuk Seri Mohammad Hamdan Haji Wahid dan Timbalan Ketua Pengarah Agensi Pengurusan Bencana Negara (NADMA) Datuk Khairul Shahril Idrus.Pada sesi persembahan taklimat itu, Seri Paduka Baginda menitahkan semua agensi menitikberatkan koordinasi bantuan dan operasi menyelamatkan mangsa banjir.Ini bagi memastikan ia dapat dilaksanakan dengan berkesan, tepat dan cepat.Seri Paduka Baginda turut bertitah koordinasi yang baik antara semua agensi adalah amat penting supaya tidak berlaku pertindihan tugas ketika pelaksanaan operasi menyelamatkan mangsa banjir dan misi bantuan kepada mangsa banjir.

(KSN sembah taklimat persediaan banjir kepada YDP Agong/Istana Negara)


Banjir: Agong titah semua agensi titik berat koordinasi, elak pertindihan tugas

KUALA LUMPUR, 17 November - Semua agensi perlu menitikberatkan koordinasi bantuan dan operasi menyelamat penduduk terjejas banjir bagi memastikan ia dapat dilaksanakan dengan berkesan, tepat dan cepat.Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah menerusi hantaran di Facebook Istana Negara bertitah koordinasi yang baik antara semua agensi amat penting bagi memastikan tidak berlaku pertindihan tugas ketika pelaksanaan operasi menyelamat dan misi bantuan kepada penduduk yang terjejas.Al-Sultan Abdullah bertitah demikian pada sesi sembah taklimat berkenaan langkah persediaan menghadapi banjir oleh agensi kerajaan di Istana Negara, semalam.

Pada sesi berkenaan, Seri Paduka berkenan menerima menghadap Ketua Setiausaha Negara, Tan Sri Mohd Zuki Ali.Turut hadir, Ketua Polis Negara, Tan Sri Acryl Sani Abdullah Sani, Ketua Pengarah Jabatan Pengairan dan Saliran, Datuk Ir Dr Md Nasir Md Noh dan Timbalan Ketua Setiausaha Kanan Jabatan Perdana Menteri, Datuk Sollehuddin Alyubi Zakaria.Hadir sama, Ketua Pengarah Jabatan Bomba dan Penyelamat Malaysia, Datuk Seri Mohammad Hamdan Wahid dan Timbalan Ketua Pengarah Bahagian Pengurusan Pasca Bencana Agensi Pengurusan Bencana Negara (Nadma), Datuk Khairul Shahril Idrus.


Paras air melebihi tahap bahaya di enam negeri - JPS

KUALA LUMPUR, 17 November - Sebanyak 15 stesen kendalian Jabatan Pengairan dan Saliran (JPS) menunjukkan paras air melebihi tahap bahaya membabitkan Sarawak, Pahang, Selangor, Johor, Negeri Sembilan dan Melaka.

Ini berdasarkan data yang dikongsi JPS melalui laman web rasmi publicinfobanjir.water.gov.my setakat pukul 10.45 pagi ini.

Selangor merekodkan stesen terbanyak melibatkan Sungai Semenyih di Pekan Bangi Lama, Hulu Langat, Sungai Binjai di Pekan Meru, Klang, Sungai Klang di Taman Sri Muda, Klang dan Sungai Rasau di Taman Desa Kemuning, Klang.

"Selain itu Sungai Langat di Bukit Changgang, Kuala Langat, Sungai Labu di Kampung Salak Tinggi, Sepang, Sungai Langat di Dengkil, Sepang serta Sungai Langat di Jenderam Hilir, Sepang."Di Sarawak pula melibatkan stesen di Long Jegan, Long Teru dan Marudi, Miri, Pahang (Sungai Serting di Jambatan Padang Gudang, Bera), Johor (Sungai Lenik di Ladang Chaah, Segamat), Negeri Sembilan (Sungai Linggi di Pekan Linggi, Port Dickson) dan Melaka (Sungai Melaka di Melaka Pindah, Alor Gajah)," kata JPS menerusi kenyataan yang dimuat naik di laman sosial Facebook.JPS turut meminta orang ramai untuk sentiasa peka dan berwaspada dengan keadaan cuaca semasa.Amaran dan ramalan banjir terkini serta maklumat berkenaan kenaikan aras sungai serta kadar lebat hujan boleh diperolehi melalui laman sesawang rasmi ataupun akaun twitter Public Infobanjir.


JPS keluarkan notis kesiapsiagaan kemungkinan banjir kilat di beberapa negeri

KUALA LUMPUR, 18 November - Jabatan Pengairan dan Saliran (JPS) mengeluarkan notis kesiapsiagaan kemungkinan banjir kilat melibatkan Pulau Pinang, Perak, Selangor, Negeri Sembilan, Melaka, Johor, Terengganu, Sarawak dan Sabah setakat 4 petang ini.JPS memaklumkan berdasarkan maklumat ramalan hujan Jabatan Meteorologi (MetMalaysia), sistem Southeastern Asia-Oceania Flash Flood Guidance System (SAOFFGS) dan model ramalan banjir JPS, terdapat risiko banjir kilat di beberapa lokasi di negeri berkenaan sekiranya hujan lebat atau ribut petir yang signifikan berlaku.

"Di Perak melibatkan Hilir Perak, Kerian, Larut, Matang dan Selama, manakala Melaka di Melaka Tengah, Pulau Pinang (Barat Daya, Seberang Perai Tengah, Seberang Perai Utara dan Timur Laut), sementara Selangor pula di Klang dan Petaling."Di Johor melibatkan Batu Pahat dan Pontian, manakala Negeri Sembilan di Port Dickson, Terengganu (Besut), Sarawak (Limbang, Bintulu dan Kuching) serta Sabah (Beaufort)," menurut JPS menerusi kenyataan.Menurut JPS, notis itu dikeluarkan bagi membolehkan semua penduduk terutamanya di kawasan yang berisiko berwaspada dengan sebarang kemungkinan berlakunya banjir kilat bagi tempoh tersebut.Sementara itu, MetMalaysia meramalkan penumpuan angin di kawasan pantai Kelantan dan Terengganu pada esok berpotensi berlakunya ribut petir, hujan lebat dan angin kencang."Penumpuan angin dijangka turut berlaku di Selat Melaka selama empat hari bermula Isnin ini yang berpotensi menyebabkan pembentukan garis badai.“Pembentukan garis badai ini akan membawa bersama ribut petir, hujan lebat dan angin kencang di negeri-negeri pantai barat Semenanjung terutamanya pada sebelah pagi,’’ menurut MetMalaysia menerusi kenyataan.Orang awam dinasihatkan untuk sentiasa merujuk laman sesawang di www.met.gov.my dan di semua laman media sosial agensi itu, serta memuat turun aplikasi myCuaca bagi mendapatkan maklumat terkini dan sahih.


Warisan sokong kerajaan Persekutuan beri kestabilan negara

KOTA KINABALU, 20 November - Parti Warisan (Warisan) akan menyokong pembentukan kerajaan Persekutuan yang mampu memberi kestabilan kepada negara dan menjaga kepentingan rakyat Sabah dan Sarawak, kata Presidennya Datuk Seri Mohd Shafie Apdal.Tanpa menamakan mana-mana pemimpin atau parti, beliau berkata Warisan telah menerima panggilan telefon daripada beberapa pemimpin politik, yang menyatakan hasrat untuk bekerjasama dan parti itu sedang menimbangnya dengan sebaik mungkin.“Apa yang penting kepada kita kestabilan negara, kepentingan (negeri-negeri) Borneo untuk rakyat, walaupun jumlah (kerusi Parlimen Warisan) kecil, namun ia mampu menambah kestabilan kepada politik di negara ini dan sesiapa yang mahu bentuk kerajaan Persekutuan perlukan sokongan ini.“Sesiapa sahaja yang mahukan kerjasama kita, perlu menimbang apa yang menjadi ‘fundamental’ kepada perjuangan kita (termasuk) kepentingan rakyat, Borneo (Sabah dan Sarawak) dan juga ‘survival’ Warisan,” katanya pada sidang media di Ibu Pejabat parti itu di Kolombong di sini hari ini.Pada Pilihan Raya Umum ke-15 (PRU15), Warisan yang bertanding di 52 kerusi Parlimen seluruh negara memenangi tiga kerusi Parlimen dengan Mohd Shafie sendiri mempertahankan Parlimen Semporna, Isnaraissah Munirah Majilis (Kota Belud) dan Datuk Mohamad Yusof Apdal (Lahad Datu). Mengulas mengenai keputusan PRU15, Mohd Shafie berkata ia merupakan sebuah keputusan daripada rakyat Malaysia sendiri seiring amalan demokrasi serta hak rakyat dan Warisan menerima keputusan itu dengan hati terbuka.

“Kita tidak boleh menindakkan keputusan ini, kerana rakyat menjalankan tanggungjawab mereka memilih siapa mereka kehendaki, ada tsunami pengundian berlaku sehingga Warisan hilang kerusi (Parlimen) di kawasan boleh dipertahankan, tetapi kita terima baik dan hormati keputusan rakyat,” katanya.Ditanya tentang perancangan Warisan selepas ini, beliau berkata sudah sememangnya parti itu mahu mengukuhkan kedudukan di Sabah, namun dalam masa sama tidak akan sama sekali mengabaikan apa yang telah parti itu bina di Semenanjung.“Kita sudah ada struktur dan beberapa kawasan terima ribuan undi, kita tidak boleh katakan tiada langsung penerimaan rakyat Semenanjung kepada Warisan, mungkin rasa terlalu awal untuk kita peroleh kemenangan, proses ini ambil masa untuk kenali Warisan, calon, manifesto dan sebagainya,” katanya.Beliau berkata selain peringkat kerajaan Persekutuan, Warisan yang mempunyai 18 kerusi Dewan Undangan Negeri (DUN) Sabah dan satu kerusi DUN di Selangor masih perlu memainkan peranan di peringkat negeri. - BERNAMA


Warisan pertimbang tawaran, pilih kerajaan yang mampu beri kestabilan negara

KOTA KINABALU, 20 November - Parti Warisan akan menyokong pembentukan kerajaan Persekutuan yang mampu memberi kestabilan kepada negara dan menjaga kepentingan rakyat Sabah dan Sarawak.Presidennya, Datuk Seri Mohd Shafie Apdal berkata Warisan telah menerima panggilan telefon daripada beberapa pemimpin politik, yang menyatakan hasrat untuk bekerjasama dan parti itu sedang menimbangnya dengan sebaik mungkin.

“Apa yang penting kepada kita kestabilan negara, kepentingan negeri-negeri Borneo untuk rakyat, walaupun jumlah kerusi Parlimen Warisan kecil, namun ia mampu menambah kestabilan kepada politik di negara ini dan sesiapa yang mahu bentuk kerajaan Persekutuan perlukan sokongan ini.“Sesiapa sahaja yang mahukan kerjasama kita, perlu menimbang apa yang menjadi ‘fundamental’ kepada perjuangan kita (termasuk) kepentingan rakyat, Borneo (Sabah dan Sarawak) dan juga ‘survival’ Warisan,” katanya pada sidang media di Ibu Pejabat parti itu di Kolombong, di sini.Pada Pilihan Raya Umum ke-15 (PRU15), Warisan yang bertanding di 52 kerusi Parlimen seluruh negara memenangi tiga kerusi Parlimen dengan Mohd Shafie sendiri mempertahankan Parlimen Semporna, Isnaraissah Munirah Majilis (Kota Belud) dan Datuk Mohamad Yusof Apdal (Lahad Datu).


Masyarakat luar bandar tidak ketinggalan daripada arus kemajuan digitalisasi negara

(Datuk Seri Ismail Sabri berucap pada Majlis Sesi Pengagihan PerantiSiswa Keluarga Malaysia di Sekolah Menengah Kebangsaan Mengkarak/BERNAMA)

BERA, 16 November- Kerajaan tidak mahu masyarakat luar bandar terutama golongan B40 ketinggalan daripada arus kemajuan digitalisasi negara.  Pengagihan PerantiSiswa Keluarga Malaysia secara percuma dilaksanakan bagi menggalakkan pelajar menggunakannya seiring dengan zaman digitalisasi dan pada masa sama tidak membebankan ibu bapa.  Perdana Menteri,Datuk Seri Ismail Sabri Yaakob berkata, tablet dan alat peranti amat penting dalam kehidupan seharian golongan siswa dan pelajar.  Sebanyak 400,000 buah peranti diagihkan secara berperingkat kepada pelajar golongan B40 di seluruh negara.  "Kalau ada peranti tidak ada capaian internet tidak ada makna sebab itu bawah K-KOMM (Kemenyerian Komunikasi dan Multimedia) kita mempunyai program Jendela Jaringan Digital Negara fasa pertama sehingga 2022."Fasa kedua 2022-2025 dengan sasaran kerajaan capain internet 100% keseluruhan. Di Bera , setakat ini saya difahamkan 95% daripada seluruh Bera telah mendapat capaian internet. Tahun depan 100% capaian internet," kata Ismail Sabri ketika berucap dalam Program Sesi Pengagihan 160 buah Perantisiswa Keluarga Malaysia di Sekolah Menengah Kebangsaan Mengkarak, di sini yang dirasmikan Menteri K-KOMM, Tan Sri Annuar Musa.

(Datuk Seri Ismail Sabri berucap pada Majlis Sesi Pengagihan Perantisiswa Keluarga Malaysia di Sekolah Menengah Kebangsaan Mengkarak/BERNAMA)


NADMA pantau situasi dan operasi banjir di negeri-negeri terlibat

KUALA LUMPUR, 16 November - Agensi Pengurusan Bencana Negara (NADMA) telah memantau situasi dan perjalanan operasi banjir yang melanda beberapa negeri.Ketua Penolong Pengarah Seksyen Pembangunan Komuniti dan Sosial (KS) NADMA, Muhammad Fauzie Ismail menjelaskan, NADMA telah melaksanakan beberapa latih amal dan simulasi bersama Pusat Kawalan Operasi Bencana (PKOB) di negeri-negeri dan daerah di seluruh negara.Ini bagi memastikan kerjasama dan setiap urusan berkaitan bencana banjir khususnya dapat berjalan dengan lancar.

"Ini antara persiapan yang kita buat untuk memastikan agensi melalui pusat kawalan operasi bencana ini dapat diselaraskan dengan baik. Sekiranya berlaku bencana nanti mereka dapat bekerjasama bagi memastikan segala kerja berkaitan dengan pengurusan bencana, sebagai contoh membawa mangsa ke pusat pemindahan, pengurusan mangsa-mangsa banjir di pusat pemindahan dapat dilaksanakan dengan baik," katanya ketika ditemui pemberita selepas menjadi tetamu dalam program Selamat Pagi Malaysia di Angkasapuri. Sementara itu Fauzie berkata mana-mana badan bukan kerajaan yang ingin menyalurkan bantuan dinasihatkan untuk membuat penyelarasan bersama PKOB di negeri dan daerah agar tiada lambakan bantuan berlaku.


Program penunaian BKM fasa 4 di Kuala Selangor

KUALA SELANGOR, 16 November- Program penuaian Bantuan Keluarga Malaysia (BKM) fasa 4 berlangsung di Kuala Selangor hari ini.  Agihan melibatkan 32,000 penerima dengan nilai berjumlah RM12 juta.  Menteri Kewangan, Tengku Datuk Seri Zafrul Tengku Abdul berkata beliau percaya bantuan itu sedikit sebanyak dapat membantu rakyat yang menerimanya.Beliau bercakap kepada pemberita selepas program beramah mesra Program Bersama Hasil di sini. Tambahnya, agihan BKM di Kuala Selangor bermula pada 15 hingga 18 November.  Ia termasuk 4,000 penerima tunai dengan nilai bantuan sebanyak RM1 juta. Untuk BKM Fasa 4 Kuala Selangor hari ini setiap penerima yang layak, menerima sehingga RM900 mengikut kategori kelayakan masing-masing.  "Saya berterima kasih sangat-sangat kepada yang memberi BKM kepada saya dan yang memberi pun saya bersyukur menerima kepada Allah," kata penerima Jabidi Anuar. "Saya ucapkan banyak-banyak terima kasih," ujar salah seorang lagi penerima, Salahan Selamat. "Ya terima kasih banyak- banyak kepada kerajaan bagi makcik ini , makcik pun ada anak istimewa satu rumah," penerima, Rohani Mohamad.

(Program penuaian Bantuan Keluarga Malaysia (BKM) fasa 4 berlangsung di Kuala Selangor hari ini)


Majlis Sambutan Hari Integriti K-KOMM 2022

PUTRAJAYA, 15 November- Kementerian Komunikasi dan Multimedia (K-KOMM) serta 10 jabatan dan agensi di bawahnya berjaya mewujudkan Pelan Anti Rasuah Organisasi (OACP) diperingkat kementerian dan agensi masing-masing.Kejayaan tersebut membuktikan K-KOMM komited terhadap perkara berkaitan integriti dan rasuah.

"Sebagai tulang belakang yang menerajui pentadbiran negara, peranan yang dimainkan oleh kita sebagai penjawat awam amat penting dalam menentukan nasib masa depan negara. Berkait hal ini menurut data yang diperoleh daripada Unit Integriti K-KOMM, saya dimaklumkan jumlah aduan yang melibatkan isu-isu integriti di kementerian ini telah berkurang kepada 20 aduan pada tahun ini setakat Oktober," kata Ketua Setiausaha K-KOMM, Dato' Sri Haji Mohammad bin Mentek ketika berucap di Majlis Sambutan Hari Integriti 2022 di peringkat K-KOMM, di sini.Seramai lebih 300 orang pegawai dan kakitangan K-KOMM menghadiri majlis tersebut secara fizikal serta maya melalui aplikasi Facebook dan juga Zoom.

Tambah beliau, pelbagai program telah dianjurkan bertujuan meningkatkan kesedaran, kefahaman serta penghayatan integriti dalam kalangan masyarakat khususnya warga K-KOMM. Bagi memperkukuhkan nilai integriti di Malaysia, tarikh 5 November telah dipilih sebagai Hari Integriti Nasional sejak tahun 2005.


Kebajikan warga FELDA terus jadi keutamaan kerajaan - PM

(Perdana Menteri, Datuk Seri Ismail Sabri Yaakob berucap pada majlis ramah mesra bersama keluarga FELDA Lasah, hari ini/ Foto BERNAMA)

SUNGAI SIPUT, 15 November - Kebajikan warga FELDA terus jadi keutamaan kerajaan bukan hanya generasi pertama tetapi kedua dan ketiga. Perdana Menteri, Datuk Seri Ismail Sabri Yaakob, ketika menyatakan komitmen itu berkata salah satu usaha yang dilaksanakan adalah pemberian lot tanah bagi pembinaan rumah untuk generasi kedua.  Sehingga kini, 8,670 lot tanah dikenal pasti dan usaha tersebut akan diperluas ke seluruh rancangan.  "FELDA beri lot ini, tiada bayaran kepada FELDA cuma mereka perlu membayar premium tanah dan premium tanah dikeluarkan oleh kerajaan negeri, jadi itu terserah kepada kerajaan negeri, tapi saya difahamkan rendah dia punya premium," kata beliau selepas program Ramah Mesra bersama Peneroka FELDA Lasah, di sini hari ini.

(Perdana Menteri, Datuk Seri Ismail Sabri Yaakob (tengah) ketika hadir pada majlis ramah mesra bersama keluarga FELDA Lasah, hari ini/ Foto BERNAMA)

Selain itu, kerajaan juga memperuntukkan RM20 juta untuk Skim Jaminan Kredit Perumahan sebagai pembiayaan pembinaan rumah lot serta dana RM10 juta bagi meningkatkan kapasiti perniagaan Ketika berucap pada majlis sama, Perdana Menteri memaklumkan FELDA bersetuju menghapuskan hutang 70 peneroka FELDA Lasah yang sebelum ini terpaksa menanggung kerugian RM1.8 juta akibat serangan gajah.  "Dan selain itu saya beritahu kepada pengurus besar jangan setakat selesai hutang tapi ambil tindakan bagaimana nak mengelak dan mengurangkan serangan gajah pada masa akan datang, kalau tidak gajah serang lagi, gajah serang lagi, minta lagi," jelas beliau.


Skuad PMINT prihatin ditubuh bantu penduduk terjejas banjir Terengganu

KUALA TERENGGANU, 14 November- Skuad PMINT prihatin ditubuh bagi membantu penduduk terjejas banjir di Terengganu.  Inisiatif itu diambil sebagai persediaan menghadapi banjir yang kini sudah memasuki musim tengkujuh di negeri tersebut.  Ketua Kumpulan Perbadanan Memajukan Iktisad Negeri Terengganu (PMINT) Wan Adnan Wan Derahman berkata bagi tujuan itu, 120 sukarelawan kini dalam keadaan bersiap siaga. Turut diwujudkan Tabung PMINT Prihatin dengan dana awal RM20,000 sekiranya berlaku bencana dalam masa terdekat.

(Ketua Kumpulan Perbadanan Memajukan Iktisad Negeri Terengganu (PMINT) Wan Adnan Wan Derahman)

"Peringkat awal ini RM20,000 dulu tapi dalam masa dua tiga bulan ini, insya-Allah boleh pergi sampai RM50,000 tapi pengagihan itu seperti saya maklum kena betul-betul ada kaedahnya."Kita akan ada satu garis panduan sebab mudah sangat tabung ini, kalau silap urus sekejap sahaja lepas habis. Jadi kita ada kaedah. "Ia melibatkan agensi lain, NGO lain juga banyak membantu jadi kami turut membantu sahaja," Terdahulu Wan Adnan melancarkan Skuad PMINT Prihatin di sini.Selain banjir, skuad sukarelawan tersebut juga bersedia membantu mangsa kebakaran dan kemalangan.


Penduduk terjejas banjir di Kelantan meningkat

PASIR MAS, 13 November- Jumlah penduduk terjejas banjir di Kelantan terus meningkat apabila 1,706 orang membabitkan 559 keluarga direkodkan berbanding 1,681 daripada 552 keluarga pada 8.00 malam tadi.Susulan itu, sebuah lagi Pusat Pemindahan Sementara (PPS) beroperasi malam ini. Menurut Portal infobencana JKM, setakat jam 11.00 malam ini, PPS SK Kedai Tanjong di Pasir Mas dibuka bagi menempatkan 25 penduduk daripada tujuh keluarga untuk berlindung selepas kawasan kediaman mereka mula dilanda banjir. PPS Sekolah Kebangsaan Tok Deh, di Pasir Mas yang dibuka sejak 6 November lepas, mencatatkan 668 penduduk terjejas.

Lain-lain PPS yang dibuka masing-masing, SK Kubang Kual, Putat Tujoh,SK Sri Kiambang, Masjid Mukim Padang Licin, SK Gual Periok, SK Gual Sitok dan SK Kedai Tanjong.

(PPS Sekolah Kebangsaan Tok Deh, di Pasir Mas yang dibuka sejak 6 November, mencatatkan 668 penduduk terjejas/Foto Fail)

Sementara itu, Laman Web Rasmi public infobanjir Jabatan Pengairan dan Saliran (JPS) pula melaporkan, paras air di Sungai Golok di Rantau Panjang menunjukkan trend menurun namun masih melebihi bahaya iaitu 9.69 meter.  Manakala, stesen Kg Jambu (Kuala Jambu) Tumpat merekodkan bacaan 2.11 meter melebihi paras waspada.  Dalam pada itu, Sekretariat Pengurusan Bencana Jajahan Pasir Mas Kapten (PA) Mohd Arif Mohd Zain ketika dihubungi berkata, pasukan Angkatan Pertahanan Awam (APM) hari ini membantu memindahkan beberapa penduduk di Kg Serongga untuk ke PPS SK Seri Kiambang selepas kawasan itu terputus laluan berikutan air naik sehingga paras dada. Bagaimanapun cuaca hari ini dilaporkan baik.


Lebih 100 orang penduduk terjejas banjir di daerah Hilir Perak

IPOH, 13 November- Seramai 137 orang penduduk terjejas banjir daripada 40 buah keluarga dipindahkan ke dua Pusat Pemindahan Sementara (PPS) di daerah Hilir Perak.

Menurut Sekretariat Jawatankuasa Pengurusan Bencana Daerah, daripada jumlah tersebut seramai 114 orang daripada 34 keluarga ditempatkan di PPS Sekolah Menengah Kebangsaan Abdul Rahman Talib (SMART), Changkat Jong.  Mereka merupakan penduduk dari Kampung Batu 7, Lorong Mesra, Kampung Batu 8, Lorong Kedah, Kampung Batu 8, Lorong Sidang Osman dan Kampung Batu 9, Simpang Tiga. Manakala, 23 orang lagi dipindahkan ke PPS Dewan Serbaguna Kampung Padang Tembak. Sementara itu, Jurucakap Jabatan Bomba dan Penyelamat Malaysia Negeri Perak turut memaklumkan berlakunya kejadian banjir kilat di Taman Kledang Fasa 2, Sungai Siput dan beberapa kawasan sekitar Taiping, malam ini.  Bagaimanapun, tiada PPS dibuka di kedua-dua kawasan tersebut dan pemantauan berkala dilakukan dari semasa ke semasa.

(Seramai 137 penduduk terjejas banjir dipindahkan ke dua PPS di daerah Hilir Perak/Foto Fail)


Isu LRT Kelana Jaya: Jawatankuasa khas ditubuh buat siasatan menyeluruh

(Datuk Seri Ismail Sabri berucap ketika turun padang pada program ramah mesra bersama penduduk Kampung Batu Papan/BERNAMA)

BERA, 13 November- Kementerian Pengangkutan diarah menubuhkan satu jawatankuasa bagi menyiasat secara menyeluruh punca kerosakan berikutan gangguan perkhidmatan stesen transit aliran ringan (LRT) laluan Kelana Jaya. Perdana Menteri,Datuk Seri Ismail Sabri Yaakob berkata, perkara itu merunsingkan kerana kejadian sama berlaku dua kali ketika beliau menjadi Perdana Menteri.  Beliau berharap ia tidak berulang lagi kerana menyusahkan orang ramai.  "Insya-Allah saya dah bagi arahan kepada menteri pengangkutan bahawa perkara yang sama tidak boleh berlaku pada masa akan datang dan kita akan siasat dari segi punca kerosakan. Kita akan siasat secara menyeluruh kenapa perkara ini berlaku semasa kempen dijalankan," kata Ismail Sabri kepada pemberita selepas beramah mesra bersama penduduk Kampung Batu Papan di sini. Katanya, sistem isyarat dan komunikasi sedang diuji bagi menilai sama ada LRT laluan Kelana Jaya bersedia beroperasi dengan selamat lebih awal daripada jangkaan,15 November ini.  Setakat ini, semua sistem keselamatan adalah stabil mengikut data ujian yang diperoleh dengan menggunakan 38 set tren di laluan Putra Heights ke Gombak sepanjang hari ini.  Sebelum ini media melaporkan LRT Laluan Kelana Jaya dan Stesen LRT Ampang Park ditutup kepada pengguna dan kerja baik pulih oleh pasukan teknikal Rapid Rail dengan bantuan daripada pasukan pengeluar sistem,Thales Group dari Kanada dan Singapura dijangka siap pada 15 November.  Gangguan teknikal di antara stesen KLCC dengan Kelana Jaya menyebabkan ramai pengguna LRT terkandas di stesen masing-masing.

(Kementerian Pengangkutan diarah menubuhkan satu jawatankuasa bagi menyiasat secara menyeluruh punca kerosakan berikutan gangguan perkhidmatan stesen laluan Kelana Jaya)


(Datuk Seri Ismail berucap pada majlis Perasmian Mini UsahawanDesa Keluarga Malaysia)

BERA, 13 November- Lebih RM10.93 bilion diperuntukkan dalam Bajet 2023 bagi memastikan pembangunan luar bandar seiring dengan dasar yang ditetapkan. Perdana Menteri, Datuk Seri Ismail Sabri Yaakob berkata Bajet 2023 yang merupakan 4% lebih tinggi berbanding peruntukan Kementerian Pembangunan Luar Bandar pada tahun sebelumnya disasar memanfaatkan 8.1 juta penduduk luar bandar.  "Tidak dapat dinafikan kita telah mencapai kejayaan dalam konteks pembangunan infrastruktur di luar bandar yang kini mempunyai bekalan elektrik dan air serta mempunyai rangkaian jalan raya yang sempurna. "Kita juga telah melahirkan anak-anak luar bandar yang berjaya dalam pelbagai bidang dengan membelanjakan berbilion ringgit saban tahun bagi membangunkan kawasan dan masyarakat luar bandar di seluruh negara," kata Ismail Sabri berucap pada majlis Perasmian Mini UsahawanDesa Keluarga Malaysia di sini.

Daripada jumlah itu, sebanyak RM2.55 bilion bagi menambah baik kemudahan infrastruktur luar bandar.  Peruntukan bagi membina baharu dan baik pulih rumah pula ditingkatkan daripada RM361 juta kepada RM460 juta. Manakala RM472 juta diperuntukkan bagi projek bekalan elektrik luar bandar sementara RM381 juta diperuntukkan bagi projek bekalan air luar bandar dan bekalan air alternatif.  Bajet 2023 juga memperuntukkan RM123 juta bagi projek lampu jalan kampung melalui pemasangan baharu 6,800 unit lampu dan penyelenggaraan.

(Bajet 2023 peruntukkan hampir RM11 bilion bagi pembangunan luar bandar)


Ambil peluang tambah baik ekonomi keluarga daripada inisiatif kerajaan - Ismail Sabri

BERA, 12 November - Kesan daripada penularan COVID-19 bukan alasan untuk Keluarga Malaysia khususnya kumpulan B40 mengalah, sebaliknya wajar mengambil peluang untuk menambah baik ekonomi keluarga menerusi pelbagai inisiatif yang disediakan kerajaan.Perdana Menteri Datuk Seri Ismail Sabri Yaakob berkata kerajaan melalui Kementerian Sumber Manusia juga sentiasa mengambil langkah memastikan kebajikan pekerja dan majikan termasuk dalam ekonomi baharu seperti gig (sementara).Sebagai contoh, kata beliau, pada 2020 hanya segelintir pekerja gig dilindungi, kini lebih 260,000 orang mendapat perlindungan menerusi Skim Keselamatan Sosial Pekerjaan Sendiri (SKSPS) Pertubuhan Keselamatan Sosial (Perkeso) ditambah dengan bantuan kerajaan yang turut menyumbang kepada caruman mereka.“RMK12 (Rancangan Malaysia Ke-12) turut memberi tumpuan khas kepada pengembangan ekonomi gig (ekonomi jangka pendek) sebagai salah satu dimensi ekonomi baharu yang perlu diberi perhatian.“Di bawah Sistem Insurans Pekerjaan ditawarkan Perkeso, seramai 188,526 Keluarga Malaysia telah menerima manfaat faedah kewangan berjumlah RM1 bilion bagi membantu mereka yang terkesan meneruskan kehidupan harian,” kata beliau.Perdana Menteri berkata demikian dalam ucapan perasmian Karnival Anak Muda Gegor Bera di Dewan Konvensyen Bera di sini hari ini.Turut hadir Timbalan Menteri Belia dan Sukan Datuk Seri Ti Lian Ker, Pengerusi Lembaga Perkeso Datuk Seri Subahan Kamal dan Ketua Pegawai Eksekutif Perkeso Datuk Seri Dr Mohammed Azman Aziz Mohammed.

(Datuk Seri Ismail Sabri ketika menunaikan solat Jumaat di Masjid Darul Fikri, Bera pada Jumaat lalu/FOTO Facebook Ismail Sabri)

Ismail Sabri berkata program PENJANA HRD Corp pula berjaya memberikan latihan semula kepada hampir 100,000 Keluarga Malaysia daripada pelbagai latar belakang, dengan peruntukan RM500 juta sepanjang 2020 hingga 2021.Selain itu, beliau berkata impak positif daripada program JaminKerja-Insentif Penggajian yang dilaksanakan oleh Perkeso juga diteruskan dalam Bajet 2023.“Berdasarkan statistik Perkeso, sehingga 28 Okt lepas jumlah permohonan JaminKerja yang diterima adalah 65,774 pekerja dengan penglibatan 8,513 majikan.“Kajian tahap penerimaan rakyat terhadap kerajaan dan dasar Keluarga Malaysia yang dilaksanakan Ilham Centre baru-baru ini, mendapati 82.5 peratus rakyat mahu program JaminKerja diteruskan di masa hadapan,” kata beliau.Mengenai karnival itu, Ismail Sabri berkata program tersebut boleh dijadikan acara tahunan dan menjadi platform kepada belia khususnya di Bera, untuk meneroka peluang pekerjaan dan meningkatkan sosioekonomi mereka.Selain itu, penganjuran karnival yang antara lain melibatkan acara e-sukan, juga selari dengan usaha kerajaan yang komited membangunkan pembangunan sukan tersebut menerusi peruntukan RM13 juta dalam Bajet 2023.Karnival yang berlangsung selama sehari itu antara lain menawarkan pelbagai pengisian khusus untuk anak muda seperti pertandingan e-sukan menerusi Santai Esports dan program JaminKerja yang menawarkan lebih 1,500 peluang pekerjaan. - BERNAMA


2,052 penduduk terjejas banjir di tujuh negeri

KUALA LUMPUR, 12 November - Lebih 2,000 penduduk melibatkan 7 buah negeri ditempatkan di Pusat Pemindahan Sementara (PPS).Perak negeri terbaharu dilanda banjir dengan satu PPS dibuka, di dewan Kampung Matang Merbau Sungai Tinggi yang menempatkan satu keluarga.Di Kelantan, setakat pukul 6 petang tadi, seramai 809 penduduk terjejas banjir daripada 265 keluarga yang ditempatkan di enam buah PPS di Pasir Mas dan Tanah Merah.Pasir Mas merekodkan 5 buah PPS dengan menempatkan 753 penduduk.Manakala 16 penduduk di Tanah Merah ditempatkan di PPS Balai Raya Padang Kijang.Di Pulau Pinang pula, seramai 204 penduduk melibatkan 55 keluarga ditempatkan di tiga PPS, selepas beberapa kawasan dilanda banjir kilat susulan hujan lebat. Tiga PPS itu melibatkan 2 di Seberang Perai Utara dan satu di Seberang Perai Tengah.

Sementara itu, angka penduduk terjejas banjir yang ditempatkan di dua PPS di Alor Gajah, Melaka pula terus meningkat kepada 37 orang daripada 11 keluarga berbanding 29 penduduk terjejas daripada 10 keluarga, pada pagi tadi. Kesemua penduduk terjejas ditempatkan di PPS Balairaya Gadek dan PPS Balai Raya Bukit Balai Durian Tunggal.Di Johor pula, tiga PPS dibuka, menempatkan 57 penduduk terjejas daripada 18 keluarga. Kesemua PPS yang dibuka di Segamat, masing-masing, Balairaya Gemereh IV, Batu Badak, Balairaya Kampung Kuala Paya, dan Dewan Komuniti Kampung Tasek. Di Kedah, tiga PPS yang dibuka menempatkan 187 penduduk terjejas daripada 44 keluarga. Tiga PPS berkenaan, masing-masing SK Sungai Limau, Surau Taman Sang Kancil, Lunas, dan Dewan Masjid Sungai Seluang, di Kulim. Jumlah penduduk terjejas banjir yang ditempatkan di lapan PPS di Klang dan Kuala Selangor mencatatkan penurunan setakat enam petang. Berdasarkan statistik Info Bencana Jabatan Kebajikan Masyarakat (JKM), seramai 748 penduduk terjejas daripada 183 keluarga masih berlindung di PPS.


Kerajaan tidak pernah abai isu LCS, kata PM

BERA, 12 November - Kerajaan tidak pernah mengabaikan isu berhubung perolehan aset ketenteraan seperti kapal tempur pesisir (LCS), tegas Perdana Menteri Datuk Seri Ismail Sabri Yaakob.Katanya, kerajaan telah mengambil tindakan sewajarnya berhubung isu yang dibangkitkan dan agensi bertanggungjawab sudah menjalankan siasatan. Malah pihak terbabit yang terlibat dalam penyelewengan didakwa di mahkamah, katanya."Menteri Pertahanan (Datuk Seri Hishamuddin Hussein) juga telah buat kenyataan dan menjelaskan perkara ini beberapa kali."Suruhanjaya Pencegahan Rasuah Malaysia (SPRM) juga telah menyiasat dan mereka yang dituduh terbabit dengan penyelewengan dibawa ke mahkamah, jadi perkara itu sedang berjalan."Jadi tidak betullah jika kata kita tidak mengendahkannya," katanya kepada media di Dewan Konvensyen Bera selepas merasmikan Karnival Anak Muda Gegor Bera di sini hari ini.

(Perdana Menteri, Datuk Seri Ismail Sabri/FOTO fail)

Ismail Sabri berkata demikian ketika menjawab kenyataan Pengerusi Pakatan Harapan (PH), Datuk Seri Anwar Ibrahim yang dilapor memintanya memohon maaf kepada tentera berhubung isu perolehan aset yang timbul dalam pasukan keselamatan itu.


Pendidikan dan kemiskinan fokus utama calon PRU di Perlis

KANGAR, 12 November- Sektor pendidikan menjadi fokus utama di sekitar Dun N13 Guar Sanji.Aspek pendidikan perlu menjadi keutamaan sebagai usaha membangunkan sosioekonomi kawasan berkenaan. Calon Barisan Nasional (BN), Rozieana Ahmad ketika ditemui berkata, perkara berkenaan perlu diberi perhatian demi kesejahteraan rakyat. Tambah beliau, selepas COVID-19, tahap pendidikan pelajar perlu dibangunkan semula termasuk mereka yang tercicir dan memperoleh keputusan yang kurang memuaskan pada peperiksaan Sijil Pelajaran Malaysia (SPM) lalu.  "Kalau boleh kita hendak pelajar-pelajar ini jangan buang masa, terus cari apa kemahiran yang sesuai dengan kemahiran mereka, kepakaran yang mereka ada untuk mereka masuk ke pusat-pusat kemahiran. Bila dapat sijil mereka boleh sambung belajar, di sini kita boleh pastikan, bila ada kemahiran dapat upah atau gaji yang jauh lebih tinggi daripada kita yang penjawat awam ini," beliau berkata demikian kepada pemberita ketika membuat lawatan ke rumah warga emas sekitar Guar Sanji, di Arau. Di Simpang Empat pula, faktor kemiskinan menjadi fokus utama bagi calon BN DUN N14, NurulHisyam Yakoob.

Beliau yang juga penyandang kerusi DUN berkenaan beranggapan bagi membasmi kemiskinan, pendapatan masyarakat yang majoritinya adalah petani dan nelayan perlu dipertingkatkan. "Kawasan sini mempunyai lebih 10,000 daftar pemilih di mana 90% daripadanya adalah pemilih berbangsa Melayu dengan lebih 3,000 pengundi muda," katanya.


Prestasi KDNK bukti kerajaan berjaya pacu pemulihan ekonomi - PM

(Datuk Seri Ismail Sabri Yaakob bercakap pada sidang media selepas menghadiri Program Moh Ngeteh Santai Orang Kita di Kampung Orang Asli Bongkok, Kemayan, di Bera, Pahang)

BERA, 11 November - Tuduhan mengatakan kerajaan gagal membawa perubahan kepada ekonomi negara adalah tidak tepat, malah kerajaan sentiasa memantau perkembangan ekonomi global bagi memastikan impak besar kelembapan ekonomi tidak memberi kesan kepada negara.  Menurut Perdana Menteri, Datuk Seri Ismail Sabri Yaakob, ini terbukti melalui pertumbuhan Keluaran Dalam Negara Kasar (KDNK) suku ketiga tahun ini yang meningkat sebanyak 14.2 peratus iaitu lebih pesat daripada suku kedua iaitu 8.9 peratus dan suku pertama sebanyak 5 peratus. Prestasi itu jelas menunjukkan kejayaan kerajaan memacu pemulihan ekonomi pasca COVID-19, didorong pembukaan ekonomi selaras dengan peralihan ke fasa endemik di samping kejayaan memberangsangkan penggunaan sektor swasta dan pasaran buruh negara.

"Begitu juga dengan pengangguran pada Ogos, bulan lepas 3.7 peratus manakala bulan ini bulan September 2022, 3.6 peratus berbanding bulan Ogos 2021 4.6 peratus, jualan perdagangan borong dan runcit mencapai RM134 bilion untuk bulan September 2022 iaitu peningkatan 23.9 peratus berbanding September 2021 RM108.1 bilion," kata beliau pada sidang media selepas menghadiri Program Moh Ngeteh Santai Orang Kita di Kampung Orang Asli Bongkok, Kemayan, di sini hari ini. Tambah Perdana Menteri, sektor perniagaan juga semakin kukuh melalui jualan sektor pembuatan pada September lalu sebanyak RM161.7 bilion iaitu peningkatan 19.5 peratus berbanding September 2021 terutamanya sektor elektrik dan elektronik sebanyak 24.7 peratus, produk petroleum, kimia, getah dan plastik sebanyak 27.2 peratus.


Speaker Dewan Rakyat ketuai delegasi Malaysia ke Sidang Kemuncak ASEAN di Kemboja

PUTRAJAYA, 10 November- Yang di-Pertua Dewan Rakyat Tan Sri Azhar Azizan Harun akan mengetuai delegasi Malaysia selaku Wakil Khas kepada Perdana Menteri ke Sidang Kemuncak ASEAN ke-40 dan ke-41 serta Sidang Kemuncak Berkaitan yang akan berlangsung di Phnom Penh, Kemboja, pada 10 hingga 13 November 2022. Beliau akan diiringi pegawai-pegawai kanan daripada Kementerian Luar Negeri, Kementerian Perdagangan Antarabangsa dan Industri serta Unit Perancang Ekonomi, Jabatan Perdana Menteri.Menerusi kenyataan yang dikeluarkan Wisma Putra, selain daripada Sidang Kemuncak ASEAN, Tan Sri Azhar akan turut menyertai Sidang Kemuncak ASEAN Campur Satu dengan Pemimpin dari Australia, Kanada, China, India, Jepun, Korea Selatan, Amerika Syarikat, Pertubuhan Bangsa-Bangsa Bersatu, serta Sidang Kemuncak ASEAN Campur Tiga dan Sidang Kemuncak Asia Timur (EAS)."Malaysia akan menyertai Sesi Suamuka antara Pemimpin ASEAN dengan Perwakilan Perhimpunan Antara Parlimen ASEAN (AIPA), Belia ASEAN dan Majlis Penasihat Perniagaan ASEAN (ASEAN-BAC). "Selain itu, pemimpin-pemimpin ASEAN juga akan mengadakan kunjungan menghadap ke atas Yang Mulia Preah Bat Samdech Preah Boromneath Norodom Sihamoni, Raja Kemboja," menurut kenyataan itu.Tambah kenyataan tersebut, penyertaan Malaysia ke Sidang-sidang Kemuncak ASEAN pada kali ini menzahirkan komitmen yang teguh terhadap ASEAN, termasuk dalam mengetengahkan kepusatan dan kesatuan ASEAN, usaha-usaha pembangunan komuniti serta penglibatan dan kerjasama berterusan dengan Rakan-rakan Dialog ASEAN serta pihak luar, tatkala menghadapi dinamik serantau yang semakin mencabar dan ketegangan geopolitik yang semakin meningkat di peringkat global."Malaysia juga akan mengulangi pendiriannya mengenai situasi di Myanmar dan akan menyeru supaya ASEAN mengambil pendirian yang lebih tegas berhubung isu ini dalam perbincangan semasa Sidang-sidang Kemuncak ASEAN," menurut kenyataan itu.

(Yang di-Pertua Dewan Rakyat Tan Sri Azhar Azizan Harun)

Berita berkaitan: Sidang Kemuncak ASEAN bermula Jumaat ini


Bayaran BMT dipercepat 15 November ini, bantu pekebun kecil getah hadapi musim tengkujuh

(Perdana Menteri, Datuk Seri Ismail Sabri Yaakob )

BERA, 10 November - Pembayaran Bantuan Musim Tengkujuh (BMT) kepada lebih 232,000 pekebun kecil seluruh negara yang berdaftar di bawah Pihak Berkuasa Kemajuan Pekebun Kecil Perusahaan Getah (RISDA) akan dipercepatkan.  Pembayaran tersebut dijangka akan mula dibayar kepada pekebun kecil getah mulai 15 November ini bersama-sama dengan Bantuan Keluarga Malaysia (BKM).  Perdana Menteri, Datuk Seri Ismail Sabri Yaakob berkata bayaran BMT sebanyak RM300 itu dipercepatkan bagi membantu pekebun kecil menghadapi musim Monsun Timur Laut yang dijangka mula melanda negara pertengahan bulan ini.  "Bantuan musim tengkujuh untuk bulan November akan mula dibayar pada 15 November ini, kita bayar cepat, takut banjir semua, jadi kita bayar cepat, bulan Disember pun kita akan bayar dan untuk tahun depan, bajet itu bajet tahun depan, tahun ini kita dapat RM600 untuk bantuan musim tengkujuh," kata beliau ketika berucap pada Majlis Pekebun Kecil Makmur di Padang Kampung Charuk Puting, di sini hari ini.

Turut hadir Menteri Perpaduan Negara, Datuk Seri Halimah Sadique, Pengerusi RISDA, Datuk Seri Mohd Salim Mohd Sharif dan juga calon ADUN Guai, Datuk Sabariah Saidin. Dalam pada itu, Ismail Sabri turut memaklumkan kerajaan juga telah bersetuju untuk menaikkan kadar pembayaran BMT daripada RM600 pada tahun ini kepada RM800 bagi tahun hadapan.  Sebelum ini, Menteri Pembangunan Luar Bandar, Datuk Seri Mahdzir Khalid memaklumkan, bayaran BMT bagi tahun adalah berjalan seperti biasa dan tidak terjejas meski pun dalam tempoh Pilihan Raya Umum ke-15 (PRU15) melibatkan peruntukan lebih RM191 juta. Pada pukul 6 petang tadi, Perdana Menteri turut berkesempatan beramah mesra bersama penduduk dan jentera parti Barisan Nasional (BN) di Kampung Paya Mengkuang Ladang di Bera.


Semua agensi penyelamat diarah bantu mangsa banjir di Selangor - PM

KUALA LUMPUR, 11 November - Agensi Pengurusan Bencana Negara (NADMA) serta agensi penyelamat telah dikerahkan ke lokasi yang dilanda banjir di Selangor.Perdana Menteri, Datuk Seri Ismail Sabri Yaakob berkata agensi penyelamat membabitkan Jabatan Bomba dan Penyelamat, Polis Diraja Malaysia (PDRM), Angkatan Tentera Malaysia (ATM) dan Angkatan Pertahanan Awam Malaysia (APM).

"Saya mengarahkan semua agensi yang terlibat termasuk Jabatan Kesihatan dan Jabatan Kebajikan Masyarakat (JKM) memberikan perhatian sepenuhnya untuk membantu semua Keluarga Malaysia yang ditimpa musibah banjir. "Pastikan operasi menyelamat mangsa berjalan dengan lancar, stok makanan dan pengangkutan telah bersedia sepenuhnya," katanya menerusi hantaran di Facebook.Datuk Seri Ismail turut menasihatkan orang ramai agar sentiasa berwaspada dengan bencana yang berlaku dan mematuhi arahan yang dikeluarkan oleh agensi keselamatan."Sentiasa peka dengan amaran cuaca buruk yang dikeluarkan oleh Jabatan Meteorologi Malaysia bagi membuat persediaan awal," katanya.


Polis kelantan terima 58 laporan berkaitan pelbagai kesalahan

KOTA BHARU, 9 November- Polis Kelantan menerima sebanyak 58 laporan berkaitan pelbagai kesalahan sepanjang tempoh berkempen bagi Pilihan Raya Umum ke 15 (PRU 15) setakat ini.  Ketua Polis Kelantan, Datuk Muhamad Zaki Harun berkata, daripada 58 laporan diterima, pihaknya hanya membuka tiga kertas siasatan.Manakala, sebanyak 55 laporan lain telah dikesan tiada kesalahan undang-undang dan merupakan kes salah faham."Antara tiga kes terbabit adalah berkaitan kelulusan akademik calon yang tular.Kes disiasat bawah Seksyen 500 Kanun Keseksaan dan Seksyen 233 bawah Akta Komunikasi dan Multimedia.

(Ketua Polis Kelantan, Datuk Muhamad Zaki Harun)

"Terdapat juga kes khianat atau merosakkan bendera parti dan kes tersebut masih dalam siasatan", katanya. Selain itu juga, terdapat kes menyebarkan dokumen pilihan raya iaitu kertas undi pos menerusi aplikasi WhatsApp yang dianggap boleh menimbulkan sesuatu yang negatif kepada sesetengah pihak.Susulan itu, pihaknya juga telah berjaya menahan dua suspek bagi membantu siasatan berhubung kes berkenaan."Kes ketiga semalam dalam satu 'group WhatsApp' telah disebarkan seseorang telah menunjukan kertas undi pos dan kita telah melihat perkara ini boleh menjejaskan sedikit sebanyak memberikan gangguan kepada masyarakat", katanya kepada pemberita semasa sidang media di Ibu Pejabat Polis Kontinjen (IPK) Kelantan di Kota Bharu.Katanya, kes itu disiasat bawah Seksyen 3(1)(j) Akta Kesalahan Pilihan Raya dan Seksyen 233 Akta Komunikasi dan Multimedia.


Tiga orang cedera, bumbung asrama runtuh

GEORGE TOWN, 9 November- Seramai tiga penghuni asrama Wisma Yatim Perempuan Islam Pulau Pinang, Jalan Scotland cedera selepas sebahagian struktur bumbung bangunan itu runtuh malam tadi.Ketua Balai Bomba Jalan Perak, A’azelan Hassan berkata, pihaknya menerima laporan kejadian berlaku pada pukul 9.42 malam tadi dan kemudiannya bergegas ke lokasi kejadian."Pihak bomba mendapati berlakunya runtuhan bumbung pada bangunan asrama berkeluasan 30x60 kaki persegi."Seramai 30 penghuni asrama berada di bangunan berkenaan semasa kejadian berlaku, manakala tiga mangsa dilaporkan cedera ringan," katanya.Semua mangsa yang terlibat dihantar ke Hospital Pulau Pinang untuk rawatan lanjut. Manakala, 26 penghuni yang selamat ditempatkan sementara di asrama Wisma Yatim Lelaki, di Jalan Air Itam.Beberapa pemimpin kerajaan negeri serta pengurusan kanan asrama tersebut hadir ke lokasi kejadian semalam selepas menerima berita tersebut.

(Sebahagian struktur bangunan asrama Wisma Yatim Perempuan Islam Pulau Pinang yang runtuh malam tadi)


Bayaran BKM Fasa Empat dipercepat 15 November ini

BERA, 10 November- Bayaran Bantuan Keluarga Malaysia (BKM) Fasa Empat akan dipercepat bermula 15 November ini.Perdana Menteri, Datuk Seri Ismail Sabri Yaakob berkata, inisiatif berkenaan sebagai persediaan menghadapi Monsun Timur Laut.Jelas beliau, pembayaran membabitkan peruntukan bernilai RM2.1 bilion dan akan dikreditkan secara berperingkat ke akaun 5.2 juta penerima yang layak daripada pelbagai kategori.Setiap penerima bakal menerima sehingga RM900 mengikut kategori kelayakan masing-masing."Keputusan mempercepat pembayaran BKM Fasa Empat daripada Disember kepada November adalah bagi membantu penerima untuk menghadapi Monsun Timur Laut yang dijangka bermula pada pertengahan bulan ini.Jika bayaran dikreditkan lewat dan sudah berlaku banjir, ia akan menyusahkan rakyat untuk mengeluarkan wang di bank," katanya.Datuk Seri Ismail Sabri berkata demikian pada sidang media selepas menghadiri Majlis Ramah Mesra Bersama Penduduk Kampung Batu Bor di Kuala Bera, di sini.

Jelas beliau, secara keseluruhan, RM8 bilion diperuntukkan menerusi BKM yang memanfaatkan 8.7 juta penerima untuk tahun ini.Semakan status pembayaran boleh dibuat mulai 15 November ini.Maklumat lanjut berkaitan pembayaran boleh dirujuk di portal rasmi BKM menerusi pautan https://bkm.hasil.gov.my.


180 penduduk terjejas banjir di Pahang

TEMERLOH, 8 November- Seramai180 penduduk terjejas dipindahkan ekoran kejadian banjir kilat yang melanda daerah Temerloh dan Raub, Pahang, malam tadi.  Kesemua mereka ditempatkan di dua Pusat Pemindahan Sementara (PPS) yang dibuka.  Menurut kenyataan Angkatan Pertahanan Awam Malaysia (APM) Pahang, pihaknya dimaklumkan mengenai kejadian banjir kilat di Taman Mentakab Indah, Temerloh, pada pukul10.00 malam semalam.  Susulan itu, PPS Sekolah Kebangsaan Desa Bakti dibuka pada jam 1.30 pagi bagi menempatkan 157 penduduk daripada 43 keluarga terjejas.  Sementara itu, di Raub, seramai 23 penduduk terjejas daripada 7 keluarga turut dipindahkan kerana banjir kilat yang melanda Kampung Batu Talam Tengah, kira-kira jam 11.30 malam tadi.  Kesemua mereka terlibat dipindahkan ke PPS Sekolah Menengah Agama Al Falah, yang dibuka pada jam 2.00 pagi tadi.

(Kejadian banjir kilat melanda daerah Temerloh dan Raub, Pahang, malam tadi)


K-KOMM sasar selesaikan agihan PerantiSiswa hujung bulan ini

KUALA SELANGOR, 8 November - Kementerian Komunikasi dan Multimedia (K-KOMM) menyasar untuk menyelesaikan pengagihan baki hampir 100,000 permohonan PerantiSiswa Keluarga Malaysia yang telah diluluskan pada hujung bulan ini.Menterinya, Tan Sri Annuar Musa berkata sehingga hari ini, lebih 200,000 set PerantiSiswa telah berjaya diagihkan kepada pelajar-pelajar terpilih.

“Walaupun sasaran asal pengagihan kementerian akhir tahun, tapi kita bawa ke depan sebelum hujung Nov semua yang telah lulus akan disampaikan. Alhamdulillah, semuanya berjalan dengan baik dan agak cepat kerana dengan kerjasama semua kementerian.“Kita ada lebih 80,000 yang tidak lulus permohanan, saya akan melihat sekali lagi, sebab kalau boleh saya nak bagi semua. Mereka yang gagal masih boleh membuat rayuan,” katanya kepada pemberita selepas Majilis Penyerahan PerantiSiswa, di sini.Program PerantiSiswa Keluarga Malaysia merupakan satu inisiatif kerajaan untuk membekalkan sebuah peranti 'tablet' kepada setiap pelajar B40 di Institusi Pengajian Tinggi (IPT).